5 Benda Yang Dulu Mahal Tapi Kini Murah atau Percuma

Perkembangan teknologi telah menyebabkan banyak servis dan produk yang satu masa dahulu, di luar jangkauan kita - kini mampu digunakan tanpa henti dengan bayaran lebih minima.

Ada masanya pula produk-produk yang ditawarkan mampu dimiliki tanpa kita perlu mengeluarkan satu sen pun, disebabkan oleh persaingan antara perkhidmatan yang terlalu kuat mengakibatkan pelbagai taktik terpaksa di amalkan dalam meningkatkan jumlah pengguna.

Berikut adalah lima produk dan servis yang satu masa dahulu cukup membebankan kita, tapi sekarang cukup murah, cukup bagus dan kadangkala tak perlu pun kita mengeluarkan sebarang dana untuk mendapatkannya.

Dalam tempoh 10 tahun kebelakangan ini, pengendali servis rangkaian telefon kelihatan sudah selesa untuk menawarkan perkhidmatan panggilan telefon tanpa had, dalam setiap pakej mereka.

Ini jauh berbeza dengan situasi sama dahulu di mana pengguna yang ingin menelefon nombor lain, perlu membayar kos panggilan bukan saja berdasarkan durasi - malahan berdasarkan kedudukan geografi. Penulis bersekolah di Johor tapi berasal dari Perak, memang habis juga duit nak telefon rumah.

Zaman sekarang ni, nak telefon ke mana-mana nombor pun besar kemungkinan percuma. Tinggal nak telefon saja. Masalahnya, kita pula yang dah tak kerap nak telefon orang lain walaupun kadar panggilan telefon kita sekarang, tiada had penggunaannya.

Sebelum semua telefon pintar mampu mengakses sistem GPS, kebanyakan pemandu kereta di negara yang berkemampuan akan mendapatkan sistem GPS bagi dipasang di kereta.

Beberapa tahun dahulu, jenama seperti Garmin menjadi rebutan kerana kualiti akses satelit yang pantas mampu memberikan kita lokasi tepat. Selain itu sistem sokongan perisian bagi kita memuatnaik peta terbaru ke peranti juga menyebabkan banyak pemilik mahu kekal dengan jenama yang diyakini.

Harganya juga boleh tahan mahal tetapi ramai sanggup membayarnya, kerana pada ketika itu peta GPS dalam telefon pintar hanya boleh diakses sekiranya kita ada sambungan internet - memberikan kelebihan pada peranti tunggal seperti Garmin yang boleh beroperasi tanpa sambungan.

Namun selepas pengendali seperti Google dan Waze membenarkan GPS diakses tanpa internet dan peta boleh dimuat turun, sekitar tahun 2013 ke 2014, jualan peranti GPS merudum jauh digantikan dengan sistem GPS berasaskan telefon pintar yang lebih mudah, senang dan lebih penting......percuma.

Walaupun sudah menggunakan perkhidmatan Spotify selama beberapa tahun, satu sen pun penulis tak pernah keluarkan untuk membayar perkhidmatan itu.

Bagi penulis dan mungkin ramai lagi peminat Spotify tahap kedekut - perlu berhadapan kekangan iklan, tidak boleh menukar lagu dan hanya mampu mendengar muzik dalam kualiti lebih rendah tidak menjadi halangan besar. Gedung muzik seperti Spotify adalah perpustakaan muzik bergerak yang sangat menguntungkan pengguna.

Situasi ini sukar digambarkan satu masa dahulu, apabila kita masih bergantung dengan formal album sama ada kaset atau cakera padat; yang hanya mempunyai 10 ke 14 buah lagu didalamnya.

Untuk mendengar lagu, kita perlu mengeluarkan kos bermula RM12.90 untuk kaset artis tempatan ke lebih RM69.90 untuk cakera padat artis antarabangsa. Tetapi kos yang dikeluarkan, turut sama melatih kita untuk lebih menghargai muzik yang kita dengar, kan?

Pada tahun 2021, penulis agak kagum juga apabila melihat masih ada kedai-kedai menjual DVD cetak rompak melibatkan permainan video. Harganya juga masih sama, 1 keping DVD RM10 dan judul yang memerlukan lebih sekeping akan memakan harga lebih tinggi.

Ini kerana jika anda peminat permainan video, anda sepatutnya sudah sedar banyak sebenarnya gedung digital dalam talian menawarkan judul-judul (yang sudah sedikit berusia) pada harga sangat murah. Malahan gedung seperti Epic Games, Humble Bundle dan Indie Gala mampu memberikan kita judul-judul besar yang popular pada harga minima atau pun percuma.

Judul-judul yang sudah diterbitkan 2 ke 3 tahun pula ditawarkan pada harga diskaun sehingga dijual serendah RM20 ke RM40, yang menyebabkan harga DVD cetak rompak yang masih dijual, kelihatan sangat tak realistik.

Kos yang dikenakan pada kita sekarang jauh berbeza berbanding satu masa dahulu, asalkan anda adalah seorang peminat permainan video di komputer. Judul-judul di telefon pintar pula boleh dimuat turun secara percuma untuk anda bermain bila-bila masa.

Lebih kurang 10 ke 20 tahun dahulu, kebergantungan masyarakat kita kepada surat khabar masih tinggi sebagai sumber berita utama. Namun kemunculan laman web mula mengubah pengendali surat khabar sendiri, sehinggakan mereka terpaksa men-digitalkan semua laporan mereka untuk dipaparkan.

Walaupun banyak pihak berita cuba menjual langganan mereka bagi menggantikan jualan akhbar yang merudum, lama-kelamaan sumber yang semakin banyak menyebabkan berita mudah disebarkan ke mana-mana. Kita tidak lagi perlu membayar untuk tahu sesuatu peristiwa sebaliknya sebaran berlaku secara am.

Adalah menjadi sesuatu yang aneh untuk kita membayar yuran langganan sumber berita kegemaran kita sekarang, apabila banyak sumber lain menawarkannya secara percuma.

Orang ramai tidak lagi perlu membeli akhbar setiap hari untuk tahu tentang sesuatu isu semalam, kerana dengan teknologi sedia ada - kita mampu tahu tentang pelbagai perkara yang terjadi tak sampai 2-3 minit selepas kejadi itu berlaku...free of charge.

Namun bila benda dah jadi percuma ni, membawa kepada banyak masalah lain pula seperti penyebaran berita palsu atau informasi jadi-jadian yang mengakibatkan banyak masa kita terbuang, hanya untuk menapis apa yang benar dan apa yang bohong.

Tak apalah kena kerja keras sikit - asalkan informasi yang kita terima percuma. Tapi kena jaga-jagalah, kadang-kadang ada saja yang kena tipu dengan berita 2-3 tahun lepas yang sengaja disebar semula; hanya disebabkan ramai yang suka tengok kita marah-marah tak tentu hala.


Ini Sebab Mengapa Jerung Putih Tidak Dipamerkan Dalam Akuarium

Ikan jerung adalah pemangsa paling dahsyat di lautan dan menjadi mimpi ngeri bagi haiwan laut lain.

Dan sudah pastinya ramai di antara kita pernah melihat pelbagai jenis spesis ikan jerung yang diletakkan dalam akuarium.

Akan tetapi, hampir semua daripada kita tidak pernah dan tidak akan berpeluang melihat jerung putih di akuarium pameran.

Untuk berdekad-dekad, pihak pengendali akuarium cuba untuk “membela” spesis ikan pemangsa terbesar di dunia.

Institusi-institusi akuarium seperti Marineland, SeaWorld dan Steinhart Aquarium berulang kali membawa masuk jerung putih sekitar tahun 1970-an, 80-an dan 90-an.

Salah satu sebabnya kerana pameran jerung ini menarik ramai pengunjung.

Namun, mereka berhadapan dengan masalah yang sama iaitu jerung ini tidak dapat bertahan lama.

Sesetengah jerung putih memerlukan bantuan untuk berenang dan semuanya tidak mahu makan.

Tempoh paling lama jerung putih bertahan dalam akuarium hanyalah 16 hari.

“Dalam kebanyakan kes, boleh dikatakan bahawa kesemua jerung yang ditangkap ini hanya akan berhadapan dengan kematian, dengan sesetengah daripadanya bertahan lebih lama dari yang lain,”.

Pihak berkenaan membina tangki pengangkutan yang rumit dengan bendalir IV, tetapi masih tidak dapat mengelakkan jerung ini daripada mati.

Sehinggalah pada tahun 2004, apabila Monterey Bay Aquarium membuktikan bahawa mereka mampu mengelakkan jerung putih daripada mati dalam akuarium sekurang-kurangnya 6 bulan.

Usaha ini bukanlah sesuatu yang mudah dan tiada siapa yang berjaya melakukannnya sejak itu.

Menurut Jon Hoech, Pengarah Operasi Penternakan Monterey Bay Aquarium, pendekatan yang digunakan adalah sejenis urutan sistemik dan logik yang membawa kepada kejayaan mereka.

Monterey Bay Aquarium memiliki tangki berbentuk telur dengan kapasiti berjuta-juta gelen dengan kedalaman 10.66 meter yang direka bentuk untuk haiwan lautan terbuka seperti tuna dan jerung.

Mereka bukan sahaja memerlukan tangki besar, tetapi juga memerlukan jerung yang bersaiz kecil untuk tujuan demikian.

Jerung putih dewasa mampu mencapai panjang purata sekitar 4.57 meter dan jerung yang ditangkap oleh Monterey Bay Aquarium pada tahun 2004 hanyalah berukuran 1.32 meter berusia kurang dari setahun.

(Bayi jerung putih dalam tangki pengangkutan dalam perjalanan ke Monterey Bay Aquarium)

Sebaik sahaja jerung ini ditangkap, ia tidak dibawa terus ke akuarium.

Sebaliknya, pasukan Monterey Bay Aquarium menghasilkan kawasan sangkar dengan isipadu air 15 juta liter di lautan.

Dengan cara ini mereka dapat memantau ikan jerung putih ini dan melihat sama ada mereka perlu memberi makan sebelum memindahkannya ke dalam tangki pengangkutan untuk dihantar dari California Selatan ke akuarium.

Seperti ikan-ikan lain, jerung memerlukan air melalui insang secara terus-menerus untuk mendapatkan oksigen.

Kebanyakan spesis boleh membuka dan menutup mulut untuk mengepam air masuk ke dalam.

Namun bagi jerung putih dan beberapa lagi spesis lain, ia tidak melakukan sedemikian.

Untuk bernafas, spesis ini perlu bergerak ke hadapan melalui air dengan mulut terbuka dan ini menjelaskan mengapa jerung putih menjadi lemah sebaik sahaja ia tersangkut di jaring atau jala.

Inilah juga sebab mengapa jerung putih memerlukan tangki pengangkutan yang dibina khas dengan sokongan hayat mudah alih.

Ketika jerung putih ini dipamerkan, kehadiran pengunjung di akuariaum tersebut melonjak 30%.

Dan selepas hampir 7 bulan, pihak akuarium memutuskan untuk jerung ini kerana ia telah membunuh 2 lagi jerung lain.

Untuk tempoh 6 tahun kemudian, Monterey Bay Aquarium mempamerkan 5 lagi bayi jerung putih yang diperolehi daripada nelayan yang diupah dan yang lainnya hasil tangkapan sendiri.

Tempoh jerung putih tersebut tinggal di akuarium adalah di antara 11 hari dan 5 bulan.

Ini merupakan satu kejayaan besar oleh Monterey Bay Aquarium kerana melakukan sesuatu yang tidak mampu dilakukan orang lain.

Namun, ia memberikan kesan negatif kepada jerung putih terbabit di mana terdapat luka pada ikan tersebut disebabkan terlanggar bahagian sisi akuarium.

Biasanya, institusi akuarium menangkap jerung putih yang tinggal berhampiran dengan terumbu karang atau dasar laut.

Ini kerana adalah lebih mudah untuk menghasilkan semula habitat sedemikian di dalam akuarium.

Namun dalam beberapa dekad terakhir, institusi akuarium mahu membawa masuk ikan jerung pelagik yang lebih besar iaitu spesis yang hidup lama mengembara di lautan terbuka.

Malah, mereka boleh mempamerkan jerung terbesar di dunia iaitu jerung paus jika mempunyai tangki yang cukup besar.

Akan tetapi, jerung pelagik sudah biasa berenang pada jarak yang jauh tanpa sebarang halangan dan mengubah arah sesuka hati.

Jadi, spesis jerung yang berenang laju termasuklah jerung putih, jerung mako dan jerung biru mempunya masalah besar jika dimasukkan ke dalam akuarium.

Dan inilah yang terjadi terhadap jerung putih keenam di Monterey Bay Aquarium pada tahun 2011, membuatkan mereka memutuskan untuk melepaskan jerung tersebut selepas 55 hari dalam akuarium.

Apa yang menyedihkan adalah tag pengesanan yang dipasang pada jerung tersebut menunjukkan bahawa ia mati tidak lama selepas dilepaskan.

Lebih buruk, sebab mengapa ini terjadi tidak masih tidak diketahui.

Sejak itu, Monterey Bay Aquarium tidak lagi menangkap jerung putih untuk diletakkan di dalam akuarium.

Pada awal tahun 2016, jerung putih dengan ukuran 3.5 meter dibawa masuk ke dalam akuarium di Okinawa, Jepun untuk dipamerkan.

Dan dalam hanya 3 hari, ikan malang tersebut didapati mati.

Sememangnya manusia tidak dapat mampu untuk menjaga dan memberikan kehidupan sebenar kepada haiwan unik ini.


7 Negara Dengan Kadar Aktiviti Pembalakan Tertinggi di Dunia

Hutan adalah khazanah negara. Satu ayat keramat yang sering disebut-sebut, namun realitinya pembalakan bermaharajalela di Malaysia dan seluruh dunia cukup membimbangkan. Bukan sahaja penebangan hutan memusnahkan flora dan fauna, tetapi juga memberi impak kepada perubahan iklim dan peningkatan suhu Bumi.

Walaupun kebanyakan negara sudah mempunyai polisi kerajaan untuk mempertahankan kawasan hutan simpan, penguatkuasaan lemah dan ketirisan orang atasan menyebabkan kawasan-kawasan hutan makin rakus digondolkan.

Penebangan hutan dan degradasi hutan kini berada pada kadar yang membimbangkan, seterusnya memberi sumbangan besar kepada kehilangan biodiversiti yang berterusan. Sejak tahun 1990, dianggarkan 420 juta hektar hutan telah hilang melalui penukaran ke penggunaan tanah lain seperti perladangan, pembinaan penempatan dll.

Antara tahun 2015 dan 2020, kadar penebangan hutan di peringkat global dianggarkan 10 juta hektar per tahun, turun dari 16 juta hektar per tahun pada tahun 1990-an. Kawasan hutan primer di seluruh dunia telah menurun lebih dari 80 juta hektar sejak tahun 1990. Tahukah anda negara manakah yang mempunyai kadar pembalakan paling tinggi?

Dari segi sejarah, Honduras adalah negara di mana hampir keseluruhannya diliputi oleh pokok dengan hanya separuh peratus tanahnya tidak berhutan. Namun, lanskap ini berubah pada hari ini apabila kegiatan pembalakan semakin aktif dilakukan.

Hari ini hanya kira-kira separuh daripadanya masih tinggal (52%) dengan hanya sekitar 16% yang ada di negara tersebut adalah kawasan hutan primer. Antara tahun 1990-2005, Honduras mengalami penurunan 37% di kawasan perlindungan hutannya.

Nigeria mempunyai kadar penebangan hutan primer tertinggi di dunia menurut angka  yang disemak semula dari Organisasi Makanan dan Pertanian Pertubuhan Bangsa-Bangsa Bersatu (FAO). Antara tahun 2000 dan 2005, negara ini kehilangan 55.7 peratus hutan primernya.

Pembalakan, pertanian sara hidup dan pengumpulan kayu untuk dijadikan bahan bakar disebut sebagai penyebab utama pembukaan hutan di negara Afrika Barat ini. Dari segi statistik pula, Nigeria telah menebang 36% daripada kawasan hutannya sejak dua dekad yang lalu.

Filipina adalah salah satu negara yang mengalami pembalakan paling teruk di kawasan tropika dan kebanyakan kegiatan penebangan hutan berlaku dalam 40 tahun terakhir. Dianggarkan kawasan hutan di Filipina pada tahun 1990 adalah seluas 21 juta hektar, meliputi 70% dari keseluruhan kawasan tanah.

Namun, menjelang tahun 1999, kawasan hutan hanya meliputi kawasan seluas 5.5 juta hektar dimana hanya 800,000 hektar daripadanya yang merupakan hutan primer. Tetapi dengan kadar penebangan hutan selama dua puluh tahun terakhir sebanyak 26%, masa depan hutan di negara ini cukup membimbangkan.

Pada satu ketika dahulu, sekitar dua pertiga Ghana dilitupi dengan hutan. Sekarang, kurang dari 10% dari jumlah hutan yang masih ada dan tidak ada yang menjadi hutan primer. Penebangan hutan di hutan primer Ghana melonjak 60 peratus antara 2017 dan 2018, jumlah lompatan terbesar di mana-mana negara tropika.

Lebih menyedihkan, sebilangan besar kegiatan pembalakan ini berlaku di kawasan terlindung negara termasuk hutan simpannya. Dengan aktiviti pembalakan haram yang begitu rakus, hutan yang masih ada nampaknya akan habis semuanya tanpa polis perlindungan hutan yang lebih baik.

Kerajaan Indonesia mengeluarkan angka penebangan hutan secara rasmi pada Mei 2018 yang menunjukkan bahawa kadar kehilangan hutan telah menurun dari tahun 2015 hingga 2018. Data tersebut melaporkan penebangan hutan seluas 440,000 hektar pada tahun 2018, sedikit lebih rendah daripada jumlah tahun 2017 seluas 480,000 hektar.

Negara ini kehilangan kawasan hutan seluas 115,459 hektar pada tahun 2020, sama besar dengan kawasan seluas Los Angeles. Ini adalah penurunan 75% dari 2019, menurut Kementerian Alam Sekitar dan Perhutanan. Kejayaan ini dipercayai hasil daripada penguatkuasaan undang-undang untuk mencegah kebakaran hutan dan pembukaan tanah baru untuk perladangan kelapa sawit.

Ecuador pada awalnya sebahagian besarnya berhutan, tetapi hari ini hanya terdapat kira-kira dua pertiga daripada kawasan hutan tersebut yang masih ada. Berita yang agak baiknya adalah sekitar 37% daripadanya adalah hutan primer. Walaupun penebangan hutan adalah masalah alam sekitar utama di negara ini untuk tahun 2020, Ecuador tidak secara rasmi menerbitkan data penebangan hutan secara berkala seperti negara-negara Amerika Latin yang lain.

Menurut data Kementerian Alam Sekitar, Ecuador memiliki 12.6 juta hektar hutan asli pada tahun 2016 tetapi menjelang 2018, ia telah kehilangan 116,857 hektar. Antara tahun 1990 dan 2018, lebih dari 2 juta hektar hutan hilang di Ecuador.

Haiti merupakan negara pertama yang bakal kehilangan kepelbagaian biodiversiti yang kaya dimiliki berbanding hampir semua negara lain di dunia, menurut penyelidikan baru dari Blair Hedges, saintis dari Temple University.  Dan kerana penebangan hutan, dianggarkan lebih daripada separuh spesies haiwan dan tumbuhan di Haiti akan pupus menjelang tahun 2035.

Haiti mengalami penurunan kawasan perlindungan hutannya sebanyak 22% dalam dalam dua puluh tahun terakhir. Berita yang lebih buruk lagi adalah bahawa Haiti telah membersihkan hampir kesemua atau lebih tepat 99.2% daripada hutan asalnya.


Time Bank - Bank yang Menawarkan Perkhidmatan Menyimpan Masa

Anda mungkin pernah mendengar pepatah bahawa "masa itu emas" atau "masa itu wang". Ia menunjukkan bahawa masa itu amat berharga. Kini, pepatah itu boleh menjadi kenyataan apabila masa anda boleh ditukarkan menjadi sesuatu yang bernilai.

Kini, masa boleh ditukarkan menjadi wang melalui perbankan masa. Di Switzerland, negara yang mempunyai sejarah panjang dalam perbankan telah memperkenalkan konsep bank masa yang mendapat sambutan pelanggan.

Switzerland sebenarnya sudah mempunyai sekitar 40 program yang berasaskan pertukaran masa tetapi ia agak berbeza dengan bank masa yang akan diterangkan selepas ini.

Idea di sebalik perbankan masa ini adalah mudah. Ia berdasarkan individu yang memberikan perkhidmatan berdasarkan masa kepada individu atau entiti lain.

Perkhidmatan ini boleh menjadi apa sahaja yang memerlukan masa seperti perkhidmatan IT, perundingan, penjagaan anak, pendandan rambut, berkebun, pembinaan atau apa-apa aktiviti yang melibatkan masa.

Walaupun kedengaran seperti perkhidmatan biasa yang dibayar atau mendapat upah, perbankan masa tidak melibatkan wang fizikal atau digital. Sebaliknya, anda juga akan dibayar dengan masa.

Masa yang dihabiskan untuk perkhidmatan akan dicatat di bank masa. Bank masa akan menggunakan unit berdasarkan masa terkumpul dan ia boleh digunakan untuk membeli sebarang perkhidmatan berdasarkan masa dari individu lain apabila diperlukan.

Namun, kebanyakan program perbankan masa di Switzerland mempunyai beberapa kelemahan. Antara kelemahannya ialah ia tidak begitu canggih dengan penggunaan teknologi dan "simpanan" anda hanya boleh digunakan di dalam negara itu sahaja.

Walau bagaimanapun, satu program perbankan masa di sana semakin mendapat sambutan ramai. Malah, beberapa negara lain turut ingin mengimplikasikan program seumpama itu.

Dalam beberapa tahun kebelakangan ini, bank masa di Switzerland telah bereksperimen dengan idea menggunakan perbankan masa sebagai sebahagian daripada rancangan persaraan.

Seseorang itu boleh "menyimpan" masa mereka di bank masa dengan memberikan perkhidmatan penjagaan kepada warga emas. Kelak, mereka boleh menggunakan simpanan ini apabila memerlukannya ketika tua.

Hanya terdapat satu sahaja bank masa yang menjalankan program persaraan ini di dunia iaitu Zeitrosorge St. Gallen yang terletak di Switzerland. Beberapa negara lain telah mempertimbangkan perkhidmatan seumpama ini.

Bank ini memberi peluang kepada mereka yang berusia 50 tahun dan ke atas untuk memberi perkhidmatan penjagaan warga emas bagi mendapat perkhidmatan yang serupa apabila tua nanti.

Program ini mendapat sambutan baik di kalangan penduduk negara itu. Ini kerana semakin ramai anak-anak yang berhijrah atau tinggal jauh dari ibu dan bapa mereka yang sudah uzur.

Seorang pelajar China yang belajar di Switzerland berkongsi pengalamannya mengenai bank masa. Dia menyewa sebuah rumah berhampiran kampus daripada seorang bekas guru bernama Christina.

Walaupun Christina mendapat wang persaraan bulanan atau pencen, namun dia masih mempunyai "pekerjaan" iaitu menjaga seorang wanita berusia 87 tahun yang tinggal bersendirian.

Apabila ditanya, Christina berkata dia melakukan perkejaan itu bukanlah untuk wang tetapi sebagai simpanan di dalam bank masa. Apabila sudah tua dan sukar menguruskan diri sendiri, dia boleh mengeluarkan "simpanannya" untuk digunakan.

Konsep asal mengenai "Time Bank" ini sebenarnya adalah projek persaraan yang dikembangkan oleh Kementerian Insurans Sosial Persekutuan Switzerland.

Semua pemohon yang ingin menyimpan masa mestilah sihat, mudah berkomunikasi dan mempunyai nilai kasih sayang untuk meluangkan masa menguruskan warga emas yang memerlukan.

Christina menjaga Lisa, 87, dua kali seminggu dengan setiap sesi selama dua jam. Dia akan membantu Lisa dengan kerja rumah, membersihkannya, berbual-bual dan membawanya keluar berjalan-jalan.

Menurut perjanjian, Christina perlu memberikan perkhidmatan itu selama setahun. Apabila cukup, pihak bank masa akan menghantar kad bank masa kepadanya untuk digunakan kelak.

Menurut pelajar China itu, suatu hari dia mendapat panggilan daripada Christina. Christina memberitahu bahawa dia terjatuh semasa membersihkan tingkap.

Pelajar itu bergegas pulang untuk membawa Christina ke hospital. Setelah diperiksa, buku lali kaki Christina retak dan doktor mengarahkannya berehat sehingga sembuh.

Apabila pelajar itu ingin memohon cuti bagi menjaga Christina, tuan rumah itu menolak dan meminta supaya tidak bimbang. Ini kerana dia sudahpun membuat permohonan untuk mengeluarkan "simpanan" masanya dari bank masa.

Dalam masa tidak sampai dua jam, pihak bank masa telah menghantar seorang sukarelawan untuk membantu menjaga Christina.

Negara seperti Britain dan Jepun mula mempertimbangkan perkhidmatan bank masa. Ini memandangkan kebanyakan warga emas di negara maju terpaksa menguruskan diri mereka sendiri kerana ahli keluarga lain sibuk mencari rezeki.


Kisah Kereta Mazda Yang Muat Dalam Sebuah Bagasi Baju

Jenama Mazda dari Jepun merupakan antara jenama kereta yang mempunyai reputasi baik di kalangan pengguna, khasnya di Malaysia.

Menempatkan diri dalam kategori jenama niche yang tidak terikut rentak pesaing lain, strategi jualan yang diamalkan Mazda nyata berkesan dibantu keyakinan orang ramai terhadap jenama, kualiti, servis serta sejarah syarikat terkenal ini yang telah memperkenalkan pelbagai inovasi permotoran dalam tempoh panjang.

Salah satu usaha inovatif Mazda semasa era kegemilangan syarikat itu yang jarang diceritakan, adalah rekaan sebuah kenderaan yang mampu dibawa ke mana-mana seperti sebuah beg pakaian. Ini kisah bagaimana Mazda mencipta kereta tersebut.

Pengenalan model Mazda MX-5 yang juga dikenali sebagai Mazda Roadster atau Mazda Miata di negara asalnya pada tahun 1989, mengubah nasib syarikat Jepun itu.

Kenderaan ikonik MX-5 yang terhasil daripada pengalaman Mazda membangunkan model utama mereka iaitu siri kereta berprestasi tinggi RX mendapat sambutan menggalakkan, bukan saja dalam pasaran tempatan malahan di seluruh dunia.

Mazda MX-5 dikatakan bertanggungjawab memulakan kembali trend pengeluar kereta membangunkan kereta berkuasa tinggi bersaiz kecil, yang sebelum itu pernah popular sekitar dekad 70-an.

Perkembangan positif Mazda dibantu kemenangan syarikat itu di bawah subsidiari Mazdaspeed dalam perlumbaan panjang Le Mans 24 Jam; meletakkan Mazda sebagai pengeluar kenderaan Jepun pertama memenangi perlumbaan tersebut.

Hasil jualan MX-5 yang menyokong perjalanan perniagaan Mazda serta imej baik jenama tersebut dalam media, membolehkan Mazda lebih berani menjalankan banyak kajian dan penyelidikan bagi mendapatkan idea baru dalam teknologi pembangunan kereta.

Pengurusan Mazda memulakan inisiatif membuka pelawaan kepada semua divisyen dalam Mazda membentangkan idea yang boleh dibangunkan, yang akan dipersembahkan dalam acara anjuran syarikat itu yang digelarkan Fantasyard.

Jemputan itu disambut baik divisyen kejuruteraan pembangunan mekanisme gear Mazda atau Manual Transmission Testing dan Research Group, diketuai Yoshimi Kanemoto. Kanemoto mempersembahkan sebuah idea yang unik tetapi aneh - 'sebuah kereta mudah alih yang lebih mirip sebuah bagasi pakaian.'

Idea itu berpunca daripada masalah yang dihadapi Kanemoto setiap kali dia selesai menaiki kapal terbang, di mana dia perlu menghabiskan masa beratur bagi mendapatkan teksi.

Bagi individu seperti dia yang sering perlu bergerak dari lapangan terbang ke lapangan terbang, lebih mudah seseorang itu mempunyai kenderaan sendiri yang boleh diangkut ke mana saja bagi mengelakkan masa terbuang begitu saja.

Idea itu diterima baik pengurusan Mazda yang mengumumkan mereka sebagai pemenang, bersetuju untuk menyalurkan dana bagi pembangunan idea tersebut. Tujuh jurutera daripada Mazda membentuk kumpulan yang diketuai Kanemoto bagi merealisasikan visi tersebut.

Dalam membangunkan idea itu, Kanemoto menetapkan beberapa sasaran yang perlu mereka capai : kereta itu mesti mudah alih, boleh dibawa ke mana-mana khasnya lapangan terbang, mudah dipasang serta mempunyai ciri-ciri sebuah kereta asas yang lengkap.

Kanemoto memilih sebuah beg bersaiz besar jenama Samsonite yang terkenal dengan ketahanannya untuk dijadikan rangka kereta itu.  Dalam pemilihan enjin pula, enjin yang bakal digunakan tidaklah perlu terlalu berkuasa cukup sekadar mampu memacu seorang individu.

Kumpulan jurutera itu membeli sebuah motorsikal mini. Dari motorsikal tersebut, enjin berkuasa 33.6cc, tayar dan pemegangnya diambil untuk dijadikan komponen kereta yang bakal dibina.

Mereka menjalankan pengubahsuaian kepada beg Samsonite tersebut, mencipta struktur tambahan yang akan dijadikan penyokong rangka kereta. Tempat duduk ringkas dipasang bagi membolehkan pemandu duduk dengan mudah.

Selepas beberapa siri pembangunan, kereta bagasi Mazda berjaya disiapkan sepenuhnya. Prototaip pertama kereta itu mempunyai berat muatan 32 kg.

Walaupun masih berat sebagai bagasi tangan, roda yang ada membolehkan bagasi itu boleh di bawa ke mana-mana ibarat sebuah bagasi biasa serta mampu menempatkan kesemua komponen yang diperlukan untuk membina kereta itu.

Selepas bagasi dibuka dan diratakan, pemandu perlu memasang sendiri stereng, tayar dan lampu depan, dengan anggaran 1 minit diperlukan bagi tujuan tersebut.

Kereta bagasi Mazda yang siap mampu mencapai kelajuan sehingga 30m/j dengan menggunakan bahan api petrol. Pemanduannya mudah disebabkan titik graviti kereta beg itu yang rapat dengan lantai/tanah, membolehkan pemanduan dilakukan dengan stabil.

Hasil kejayaan prototaip pertama itu menjadi buah mulut penggemar industri automotif di Jepun kerana keunikannya. Mazda mengeluarkan dana bagi membangunkan dua buah lagi kenderaan serupa untuk kegunaan promosi di pasaran Amerika Syarikat dan Eropah.

Dalam Ekspo Kenderaan Frankfurt 1991, walaupun Mazda dibarisi banyak model hebat ekoran nama mereka yang ketika itu memuncak, kereta bagasi ciptaan Kanemoto yang mencuri tumpuan orang ramai kerana keunikannya.

Kejayaan divisyen mekanisme gear Mazda di Jepun membangunkan 'kereta bagasi Mazda' merupakan antara bukti inovasi yang cuba dilakukan Mazda dekad tersebut.

Malangnya, pengurusan Mazda melihat idea tersebut walaupun telah direalisasikan dalam bentuk prototaip, kurang sesuai untuk dibangunkan ke dalam pasaran komersial. Tiga buah kereta bagasi yang dibuat hanya digunakan untuk tujuan promosi dan gimik pemasaran.

Walaupun kereta bagasi Mazda hanya menjadi gimik bagi meningkatkan reputasi Mazda dalam industri automotif antarabangsa, idea untuk pengeluar mampu membangunkan sebuah kenderaan mudah alih merupakan sesuatu yang cukup bernas sekiranya dapat direalisasikan dalam pasaran komersial.

Sebuah kenderaan mudah alih mampu mempercepatkan masa perjalanan dalam jarak singkat serta mampu mengurangkan masalah parkir kenderaan yang semakin lama semakin membelenggu sesetengah komuniti.

Sayangnya, konsep kereta beg Mazda ini tersekat di tengah jalan.

Prototaip asal kereta beg Mazda musnah dalam kemalangan dalam satu ekspo automotif pada tahun 1991.

Hanya pada tahun 1994 sebuah syarikat automotif dari California, Amerika Syarikat bersetuju untuk membina kembali kereta bagasi tersebut menggunakan komponen asalnya.

Kenderaan itu kekal menjadi satu-satunya kereta beg Mazda yang masih berfungsi sehingga sekarang.


Kisah Ulama Terkenal yang Bertukar Menjadi Atheis - Abdullah Al-Qasemi

Perkataan "ulama" berasal daripada "alim" yang bermaksud ilmuan atau seseorang yang tinggi ilmu pengetahuan terutamanya mengenai hal ehwal agama.

Secara amnya, tugas seorang ulama adalah untuk membimbing dan memandu umat Islam dalam permasalahan agama mahupun masalah sehari-hari yang diperlukan dari sisi keagamaan ataupun sosial kemasyarakatan.

Walaupun berpengetahuan tinggi dan dihormati, ulama juga adalah manusia biasa yang tidak lari daripada melakukan kesilapan atau terlibat dengan kontroversi.

Namun, seorang ulama terkenal di abad ke-20 ini dianggap sebagai ulama paling kontroversi sehingga hari ini. Malah, dia juga dianggap telah murtad atau terkeluar daripada Islam. Ulama yang dimaksudkan adalah Abdullah Al-Qasemi.

Abdullah al-Qasemi dilahirkan pada tahun 1907 di bandar Buraydah, wilayah Qassim di Arab Saudi. Bapanya dikatakan berasal dari Mesir dan datang ke Arab Saudi sebagai seorang peniaga.

Abdullah Al-Qasemi mempunyai minat mendalam untuk belajar walaupun bapanya telah meninggal dunia ketika dia masih kecil lagi. Dia mula mendapat pendidikan awal di sekolah Sheikh Ali Mahmoud di Arab Saudi.

Kagum dengan kepandaian dan kesungguhannya belajar, seorang pedagang bernama Abdulaziz Al-Rashed Al-Humaid telah membawanya mengembara ke Iraq, India dan Syria

Selama bertahun-tahun mengembara, Abdullah mempelajari Bahasa Arab, Hadis dan asas Syariah Islam di negara yang disinggahinya. Akhirnya, Abdullah Al-Qasemi memutuskan untuk pergi ke Kaherah, Mesir.

Abdullah Al-Qasemi kemudian menyambungkan pengajiannya di Universiti Al-Azhar di Kaherah pada tahun 1927. Abdullah merupakan seorang pelajar yang cemerlang. Ketika inilah dia mula menulis analisis mengenai kajiannya.

Dia dilihat begitu bersemangat dalam dakwahnya sehingga digelar sebagai "Ibnu Taimiyah abad ini" kerana banyak tulisannya bersandarkan pemikiran Ibnu Taimiyah dan Muhammad bin Abdul Wahab.

Karyanya yang berjudul As-Shira' baini al-Islam wa al-Watsaniyyah (Percanggahan antara Islam dan penyembah berhala) mendapat banyak pujian dari kalangan pada ulama Arab Saudi.

Namun, dia juga menghasilkan beberapa penulisan kontroversi. Abdullah Al-Qasemi merupakan orang pertama di era moden yang menghasilkan penulisan menyanggah ulama-ulama Universiti Al-Azhar yang lain.

Kecenderungannya mempertahankan salafi (ulama yang hidup pada tiga abad pertama Hijrah) membuatkannya berfikiran konservatif dan ekstremis. Disebabkan itu, dia dibuang daripada Universiti Al-Azhar.

Dia kemudian berkahwin dengan seorang gadis Lubnan. Pada waktu inilah, Abdullah Al-Qasemi dilihat berubah sama sekali. Dia mula menghasilkan karya pemikiran bebas atau atheis seperti Yakzibuna likai Yarallah Jamilaan (Mereka berbohong melihat keindahan Allah), Hadzhihi al-Aghlal (Inilah yang membelenggu kita) dan banyak lagi.

Dia juga dikatakan cuba membentuk aliran politik yang berfahaman atheis di Kaherah tetapi ditolak dan dianggap persona non grata (orang yang tidak dialu-alukan) oleh kerajaan Mesir.

Dia kemudian berpindah ke Lubnan di mana dia menyertai Persatuan Sastera dan dilayan seperti seorang VIP. Semasa di Lubnan, Abdullah dikatakan terselamat daripada dua cubaan bunuh yang dilakukan ke atasnya.

Setelah beberapa tahun di Lubnan, Abdullah kembali semula ke Kaherah. Dia tidak dapat pulang semula ke negara asalnya kerana Arab Saudi telah menjatuhkan hukuman mati ke atasnya kerana buku-buku yang dihasilkannya.

Mengapakah seseorang yang dianggap sebagai Ibnu Taimiyah era moden ini boleh menjadi sesat sehingga tidak mempercayai kewujudan tuhan? Berikut adalah perkongsian beberapa orang yang pernah mengenali Abdullah.

Menurut bekas gurunya di Universiti Al-Azhar, Abdullah adalah pelajar cemerlang tetapi mempunyai pemikiran pelik. Dia sering bertanya "mengapakah kita perlu solat" dan soalan yang sudah jelas hukumnya. Pelajar di tahapnya tidak sepatutnya bertanya sesuatu seperti itu.

Dalam perdebatan pula, Abdullah Al-Qasemi sering menggunakan pendapat ahli falsafah barat seperti Immanuel Kant dan John Stuart Mill dalam mempersoalkan kewujudan tuhan. Apabila dibidas dengan ilmiah, dia akan menukar topik untuk mencari sesuatu yang boleh dijadikan hujah.

Salah satu masalah terawal Abdullah Al-Qasemi adalah mengenai bukunya. Walaupun ada tulisannya yang sangat bagus, dia akan sertakan sekali puisi pada bahagian dalam kulit bukunya.

Puisi yang ditulis adalah mengenai dirinya menggunakan bahasa yang bermegah-megah dan membesar-besarkan diri. Gurunya, Syeikh Sa'di, memuji bukunya tetapi menasihati Abdullah untuk membuang puisi-puisi itu kerana ia merupakan kesombongan yang jelas. Namun, Abdullah tidak menghiraukannya.

Akhirnya, Abdullah Al-Qasemi mengakui bahawa dirinya adalah seorang Atheis dan terkeluar daripada Islam. Dia terus berpegang kepada kepercayaan itu sehinggalah meninggal dunia pada 9 Januari 1996 di Kaherah akibat kanser.

Apa yang berlaku kepada Abdullah Al-Qasemi bukanlah disebabkan dakyah barat atau falsafah pemikiran bebas. Ini kerana, ramai sarjana Muslim yang turut menyelidiki pemikiran ekstrem ini tanpa menjadi murtad.

Sifat sombong dan bangga membuka ruang kepada Iblis untuk terus menguasai dirinya. Walau sebanyak mana sekalipun ilmu di dada, sifat merendah diri adalah amat penting.


6 Monyet Dengan Wajah Paling Pelik Dan Menakutkan Di Dunia

Primata adalah antara haiwan yang paling pintar dan bijak di atas muka Bumi, membuatkan haiwan ini memiliki tempat istimewa di hati manusia.

Ia boleh ditemui di seluruh dunia dan banyak masyarakat memuja haiwan ini kerana kelicikan, kebijaksanaan dan kesetiaannya.

Dan walaupun banyak dari spesis monyet yang sangat comel, terdapat beberapa spesis yang agak menakutkan yang membuatkannya sangat sukar untuk didekati dan ditakuti.

Walaupun banyak spesis dinamakan bersempena saintis yang menemuinya atau ciri unik yang dimiliki, monyet ini didakwa mendapat namanya dari ahli sejarah yang terkenal yang dikatakan mirip wajahnya.

Dinamakan bersempena Maharaja Jerman terakhir dan Raja Prusia, Wilhelm II, monyet Emperor Tamarin terkenal disebabkan oleh misainya yang sangat unik dan menarik perhatian.

Aktif dan agak sosial, Emperor Tamarin sangat mesra dan mudah berinteraksi dengan manusia, menyerupai anjing peliharaan yang memerlukan kasih sayang dari pemiliknya.

Walaupun begitu, monyet ini boleh menjadi sangat saling melindungi dalam kalangan spesis dan menggunakan panggilan vokal nyaring yang panjang untuk saling memberikan amaran bahaya kepada monyet yang lain.

Dinamakan sebagai penjelajah Perancis-Itali iaitu Pierre Savorgnan de Brazza, spesies ini dikenali secara tempatan sebagai monyet paya kerana habitat pilihannya.

Secara ilmiah, spesies ini bernama "ignoreus" yang bermaksud "tidak diperhatikan", berasal dari kecenderungan monyet ini untuk bersembunyi dari manusia dan pemangsa dengan jayanya.

Tetapi penampilan monyet ini yang luar biasa, terutama bulu putih yang kelihatan seperti janggut yang memanjang dari wajahnya juga menyebabkan ia dikenali sebagai "Monyet Ayatollah", oleh kerana kemiripan wajah dengan Ayatollah Khomeini, revolusioner Iran.

Berukuran dari 76cm hingga 91cm, dengan purata berat sekitar 2.94 kg, primata kecil ini menjadikan buah-buahan sebagai makanan utama dan serangga jika tiada makanan utama.

Makhluk yang berwarna oren ini boleh dijumpai di seluruh kawasan paya di negara-negara Afrika Tengah seperti Angola, Kamerun, Kenya, Nigeria, Uganda, Kongo, dan lain-lain.

Dianggap sebagai monyet terbesar di dunia pada ketika ini, Mandrill sebenarnya pernah diklasifikasikan sebagai babun sebelum menerima genus sendiri.

Dalam budaya popular, spesies ini telah menjadi biasa dalam masyarakat moden melalui watak Lion King iaitu Rafiki, di mana Disney menggambarkan Mandrill sebagai bijak dan misteri.

Walaupun begitu, spesis monyet ini boleh menjadi sangat agresif dan dalam sesetengah kes, ia boleh membahayakan.

Ia bukan sahaja sangat besar dengan purata ketinggiannya antara 76.2cm hingga 94cm bagi jantan dengan berat lebih dari 32kg, malah monyet ini memiliki taring berukuran 6.35cm.

Ini membolehkan Mandrill mengoyak tengkuk leher mangsa seperti tikus, landak, atau malah kijang kecil dengan mudah.

Namun haiwan ini biasanya memakan buah-buahan, tumbuh-tumbuhan, kulit kayu, cendawan malah tanah.

Primata coklat kemerahan ini biasanya ditemui di pulau Kalimantan di Asia dan merupakan spesies terancam dengan majoriti populasi global haiwan ini tinggal dalam taman negara.

Dinamakan bersempena hidung tanpa bulu yang besar, monyet Proboscis atau monyet belalai ini sebahagian besarnya adalah vegetarian, yang bergantung kepada buah-buahan dan dedaun sebagai makanan utama.

Monyet dengan saiz 76.2cm panjang dan berat 22.7kg, ia bertahan hidup dengan mengembara dengan cermat di habitatnya, mengelak dari pemangsa seperti biawak monitor dan harimau bintang.

Namun, ancaman terbesar makhluk ini adalah disebabkan oleh kehilangan habitat, di mana lebih dari 50% populasinya lenyap hanya dalam tempoh 4 dekad lalu disebabkan oleh aktiviti pemburuan, pembalakan, dan perkebunan kelapa sawit.

Ditemui di pulau-pulau Asia iaitu Malaysia, Indonesia, Brunei dan Filipina, makhluk bermata lebar ini adalah sangat unik dalam kalangan primata.

Dengan jari yang panjang dan kurus, ekor yang langsing dan bebola mata yang besar, monyet-monyet yang berpaut pokok ini berada dalam liga tersendiri.

Tetapi apa yang memberi nama kepada binatang buas ini sebenarnya adalah anggota belakang yang sangat panjang terhasil dari tulang tarsus memanjang di bahagian kakinya.

Agak kecil dari segi saiz, monyet Tarsier boleh membesar antara 7.6cm hingga 38cm, bergantung kepada spesis, namun kaki makhluk ini biasanya dua kali lebih panjang dari seluruh badan.

Kepala monyet Tarsier juga dapat diputarkan 180 darjah di kedua-dua arah, membolehkan haiwan ini melihat dengan pandangan 360 darjah.

Walaupun kecil dan comel, haiwan ini adalah satu-satunya primata karnivor sepenuhnya, menjadikan kumbang, labah-labah, belalang, kelawar, burung, dan reptilia sebagai makanan.

Memiliki dengan kepala merah yang bulat, monyet ini sangat menonjol di hutan hijau Várzea di Amazon Barat.

Monyet Uakari Botak ini ditutupi oleh bulu dari ekor sehingga ke lehernya, dengan panjang antara 43cm hingga 45cm ditutupi rambut dari ekor hingga lehernya, berukuran rata-rata 17 hingga 18 inci dengan ekor sekitar 15cm.

Wajah menjadi agak merah menyala disebabkan oleh pelbagai kapilari yang mengalir di bawah tisu muka dan kekurangan pigmen pada kulit monyet ini.

Monyet Uakari Botak mempunyai rahang bawah yang sangat kuat yang membolehkannya memecahkan bahagian luar kacang-kacang atau buah yang belum masak, yang tidak dapat dilakukan oleh haiwan-haiwan lain.

Ini sangat penting kerana 67% daripada pemakanan makhluk ini adalah biji-bijian.

Oleh kerana mereka monyet ini hanya tinggal di hutan Amerika Selatan, spesies ini lebih mudah terdedah kepada gangguan manusia.

Dengan sebahagian besar Amazon berhadapan dengan penebangan hutan dalam 4 dekad terakhir, Uakaris Botak telah terkesan secara langsung, dengan penurunan populasi sekitar 30% sekaligus dilabel sebagai spesis terancam oleh Kesatuan Pemuliharaan Dunia.


5 Pemain Bola Sepak Berprofil Tinggi Yang Meninggal Dunia Atas Padang

Insiden yang menimpa Christian Eriksen, tonggak tengah serta pemain berpengaruh pasukan kebangsaan Denmark dalam kejohanan Euro 2020 merupakan sesuatu yang sangat sukar untuk disaksikan.

Dalam perlawanan Denmark menentang Finland pada 13 Jun 2021 beberapa minit sebelum berakhir separuh masa pertama, Eriksen sedang bersedia menerima balingan daripada rakannya rebah tiba-tiba sehingga memerlukan bantuan kecemasan.

Dia akhirnya berjaya dipulihkan selepas menjalani rawatan selama beberapa puluh minit, akibat kegagalan jantung lebih 6 minit.

Eriksen bernasib baik namun kejadian hampir sama sebenarnya telah pun menyebabkan ramai pemain bola sepak mengalami nasib buruk terkorban atas padang. Berikut adalah lima kes berprofil tinggi melibatkan sedemikian rupa.

Walaupun berasal dari Hungary, Miklos Feher banyak memperkembangkan karier bola sepak di negara angkatnya Portugal selepas kelab gergasi Porto mengambilnya sebagai pemain muda.

Gagal memecah masuk ke kesebelasan utama Porto, Feher dipinjamkan ke kelab Braga di mana dia mempamerkan aksi cemerlang menjaringkan 14 gol dalam 26 perlawanan, seiring dengan peranannya dalam pasukan kebangsaan Hungary yang semakin berkembang.

Semasa bermain bersama kelab Benfica dalam satu perlawanan menentang Vitoria de Guiamaraes, Benfica mendahului 1-0 ketika tiba masa kecederaan; Feher hilang kawalan diri, tunduk sebelum terlentang ke belakang dalam perlawanan yang disiarkan secara langsung di kaca televisyen.

Dia dikejarkan ke hospital namun usaha untuk menyelamatkan beliau gagal, disahkan meninggal dunia akibat kegagalan jantung pada usia 24 tahun tanggal 25 Januari 2004.

Pemain tengah Nigeria, Samuel Okwaraji mula menjadi sebutan selepas persembahan baik dalam kejohanan Olimpik serta Kejuaraan Liga Afrika di mana Nigeria muncul naib johan dalam kejohanan tahun 1988.

Disebut antara tonggak muda yang bakal menggalas cabaran Nigeria, karier Okwaraji malangnya terhenti selepas dia pengsan dalam perlawanan kelayakan Piala Dunia di antara Nigeria dan Angola yang dianjurkan di Lagos, pada minit ke 77 perlawanan.

Ketika itu Nigeria mendahului 1-0 dan Okwaraji lancar menjadi enjin yang menggerakkan rakan sepasukannya. Disaksikan lebih 20,000 penonton yang berada dalam stadium, usaha untuk menyedarkan Okwaraji gagal dan dia disahkan meninggal dunia atas padang.

Seorang yang cemerlang bukan saja dalam sukan malahan bidang akademik, Okwaraji menguasai lima bahasa, mempunyai kelulusan sarjana undang-undang serta mempunyai kelulusan profesional bidang guaman.

Punca kematiannya adalah disebabkan saiz jantungnya yang abnormal; lebih besar berbanding biasa yang mengakibatkan tekanan darahnya meningkat tinggi semasa beraksi, meninggikan risikonya berbanding pemain-pemain lain.

Bagi peminat liga perdana Inggeris, nama Cheik Tiote mungkin kerap anda dengari dahulu semasa Allahyarham beraksi bersama Newcastle United selama 6 musim sebagai pemain tengah kelab itu.

Seorang pemain kental yang terkenal dengan bentesan keras bersama kelab mahupun pasukan kebangsaan Ivory Coast, Tiote memilih untuk berhijrah ke liga China pada penghujung karier beliau menandatangani kontrak bersama kelab Beijing Enterprises.

Pada 5 Jun 2017 ketika sesi latihan bersama kelab tersebut selepas 5 bulan di Beijing, Tiote jatuh pengsan. Dia dikejarkan ke hospital namun gagal diselamatkan, disahkan meninggal akibat serangan jantung.

Lebih malang, semasa kejadian - isteri beliau sedang menantikan detik kelahiran cahaya mata mereka berdua yang dijadualkan seminggu kemudian.

Nama beliau mungkin tidak segah pemain lain, namun tindakan Tiote memboikot jersi kelabnya sendiri yang memaparkan syarikat perjudian ekoran bercanggah dengan prinsip agama Islam menjadi antara peristiwa yang tidak dilupakan dalam sejarah konflik kelab dan pemain dalam liga perdana Inggeris.

Jika anda peminat lama pasukan kebangsaan Malaysia, anda pasti mengenali adik beradik Ali dan Isa Bakar, kedua-duanya merupakan antara nama anak tempatan terkenal dan handal bukan pemain import, bukan pemain naturalisasi yang pernah menyarung jersi kebanggaan negara kita.

Ali Bakar anak kelahiran Pulau Pinang sebelum kemerdekaan negara, merupakan salah seorang tonggak utama pasukan Pulau Pinang ketika dekad 70-an serta menjadi antara pemain kebangsaan yang layak ke kejohanan bola sepak sukan Olimpik 1972 di Jerman; menewaskan Jepun, Korea Selatan, Taiwan dan Filipina dalam pusingan kelayakan.

Dia menamatkan karier bola sepak dengan memegang 80 penampilan untuk Malaysia terus bergiat aktif dalam liga antara penjara, ekoran jawatannya sebagai Pegawai Penjara. Cintanya pada bola sepak jelas tidak pernah terhenti.

Dalam satu perlawanan amal antara Veteran Malaysia menentang Veteran Singapura di Stadium Nasional Singapura, Allahyarham Ali mengalami serangan jantung semasa beraksi pada usia 56 tahun. Dia disahkan meninggal dunia di atas padang.

Jenazah diterbangkan dari Singapura ke Pulau Pinang, disemadikan di tanah perkuburan Islam Jalan Perak pada 18 Oktober 2003 disaksikan bekas rakan sepasukannya seperti Soh Chin Aun, Santokh Singh, Shukor Salleh serta kesemua adik-beradiknya yang jelas kaki bola.

Di antara kebanyakan kes kematian di atas padang, tragedi yang menimpa pemain yang tidak lokek dengan senyuman Marc Vivien Foe memberikan impak terbesar dalam sejarah bola sepak.

Ini kerana selepas kematian beliau dalam kejohanan Piala Konfederasi FIFA pada 26 Jun 2003 di antara negaranya Cameroon menentang Colombia, kesedaran tentang pentingnya tahap kesihatan pemain diperiksa secara rutin mula dijalankan secara terperinci.

Selain itu pemain bola sepak juga mula menyedari kepentingan untuk mereka mampu mengenalpasti situasi kecemasan sekiranya berlaku insiden buruk di atas padang. Pemain mula diajar ilmu kecemasan berkenaan teknik CPR dan apa yang perlu dilakukan, seandainya ada di kalangan pemain mengalami kegagalan jantung.

FIFA sendiri selepas kematian Foe di atas padang - mula meletakkan pasukan petugas khas lengkap dengan alat defibrillator di tepi padang dalam setiap kejohanan, bagi memastikan insiden sama tidak berulang.

Menempa nama bersama kelab West Ham dan Manchester City di England dan Lens serta Lyon di Perancis, Vivien Foe rebah pada minit ke 72 perlawanan ketika Cameroon mendahului 1-0.

Usaha untuk memulakan kembali jantungnya cuba dilakukan pegawai perubatan stadium selama 45 minit, namun berdepan kegagalan.

Sehingga kini nombor jersi 23 yang dipakainya semasa dia berkhidmat dengan kelab Manchester City terus dibiarkan kosong. Langkah itu diambil sempena mengingati sumbangan beliau kepada kelab tersebut serta impak yang telah ditinggalkan beliau kepada sukan bola sepak khasnya.


5 Masalah Biasa Yang Dihadapi Golongan Bijak Pandai

Kebanyakan daripada kita menganggap bahawa kehidupan golongan manusia yang bijak pandai sudah tentulah lebih mudah kerana mereka mempunyai kelebihan berfikir dan bertindak untuk menyelesaikan masalah yang mungkin sukar diselesaikan kebanyakan daripada kita.

Walau bagaimanapun, seperti semua perkara yang baik di dunia ini, golongan yang bijak pandai kecerdasan tinggi ini turut mempunyai "cabaran dalaman" tersendiri. Ya, mereka juga manusia biasa yang tidak lari daripada sebarang masalah.

Berikut merupakan sebahagian masalah yang biasanya dihadapi sebahagian besar golongan yang bijak pandai ini. Masalah yang dihadapi ini bukanlah berdasarkan pendapat atau teori semata-mata tetapi penemuan berdasarkan kajian saintifik yang dilakukan di seluruh dunia.

Sekiranya kita membincangkan masalah kesihatan mental seperti gangguan mood dan kegelisahan, kajian yang dilakukan menunjukkan bahawa golongan ini lebih berisiko hadapi gangguan mental.

Dalam kajian yang dilakukan terhadap anggota Mensa (satu kumpulan yang dianggotai oleh dua peratus populasi umum teratas dari segi IQ), para penyelidik mendapati bahawa gangguan psikologi seperti kegelisahan lebih banyak berlaku terhadap mereka ini.

Antara teori untuk menjelaskan keadaan ini adalah bahawa kebijaksanaan yang lebih tinggi yang dimiliki mereka mempengaruhi bertindak balas terhadap cabaran luaran dengan cara yang lebih reaktif daripada biasanya. Sebagai contoh, orang yang sangat bijak mungkin lebih rentan terhadap kegelisahan di tempat kerja kerana mempunyai pemahaman yang lebih baik mengenai situasi yang berlaku.

Apabila menjejak usia dewasa, adalah normal untuk kebanyakan daripada kita akan kehilangan ramai kawan kerana masing-masing membawa haluan sendiri. Ianya merupakan satu proses biasa yang dihadapi sebahagian manusia terutamanya apabila masing-masing sudah bekerja dan berkeluarga.

Namun, apa yang mengejutkan ialah orang yang bijak pandai cenderung mempunyai hubungan yang bermasalah dengan kumpulan sosial pada usia dewasa. Penemuan ini dibuat dalam kajian yang dilakukan di Stockholm University dimana mereka melihat bagaimana IQ mempengaruhi penyesuaian bagi remaja dengan keadaan sekelilling mereka dengan skor IQ yang berbeza-beza.

Kajian ini mendapati bahawa orang yang sangat bijak agak bermasalah dalam menyesuaikan diri dengan kehidupan yang semakin tua terutamanya hubungan dengan rakan dan kenalan. Mereka juga cenderung merasa kurang puas dengan kehidupan secara umumnya ketika mereka semakin tua.

Kemampuan bekerja dibawah tekanan terutamanya di tempat kerja merupakan satu kemahiran yang mungkin tidak dimiliki oleh orang ramai. Dalam dunia pekerjaan yang semakin mencabar, kemahiran ini merupakan satu kelebihan bagi seseorang individu untuk mendapat pekerjaan yang lebih baik.

Kebanyakan orang secara semula jadinya boleh menyesuaikan diri dalam keadaan tekanan tinggi dan seperti yang telah dijumpai dalam kajian dilakukan, mereka kebanyakannya adalah orang yang mempunyai tahap kecerdasan yang lebih rendah daripada rakan mereka yang mempunyai IQ tinggi.

Kajian menunjukkan bahawa orang yang sangat bijak cenderung tewas dalam tekanan, terutamanya apabila objektifnya berkaitan dengan prestasi dan penghargaan. Salah satu sebabnya mungkin kerana mereka cenderung lebih risau terhadap hasil kerja tersebut berbanding yang lain, kerana mereka terbiasa menghadapi cabaran dalam tahap awal kehidupan mereka yang kurang kompetitif.

Apabila membicarakan tentang kepercayaan seperti kepercayaan teori Bumi adalah rata, rata-rata daripada kita mungkin menyangka golongan yang lemah IQ sahaja yang mungkin terjerumus dengan perkara-perkara mengarut sebegitu.

Perkara ini ada benarnya, namun tidak bermakna orang tinggi IQ tidak boleh terkejerumus dengan perkara-perkara sebegini. Malah, sekiranya mereka terpedaya dengan fahaman-fahaman begini, ianya sebenarnya lebih sukar untuk membetulkan fahaman mereka kerana mereka sentiasa merasa selalu benar.

Kajian menunjukkan bahawa orang yang mempunyai kemampuan kognitif yang lebih tinggi cenderung untuk tidak berganjak dari kedudukan mereka apabila sudut pandangan alternatif disajikan dengan fakta, tidak kira seberapa munasabah atau tidak masuk akal pendirian mereka sekarang.

Orang yang sangat bijak membesar dengan berfikir bahawa mereka dapat mencapai apa sahaja dalam dunia ini. Namun, realiti kehidupan dunia nyata tidaklah diukur bergantung pada tahap kepandaian masing-masing.

Oleh itu, kerana jangkaan diri mereka yang tidak realistik, mereka yang sangat bijak ini cenderung kurang berpuas hati dengan pencapaian mereka, walaupun kejayaan yang dicapai itu sudah cukup baik buat diri mereka sendiri. Golongan ini sentiasa merasakan mereka mampu capai lebih baik dan tidak mudah puas.

Kenyataan ini bukanlah pendapat semata-mata, tetapi turut disokong oleh kajian ke atas individu yang mempunyai IQ tinggi selama beberapa dekad yang menunjukkan bahawa kebijaksanaan tinggi secara langsung berkait dengan perasaan tidak puas pada masa-masa tua dalam hidup kerana beranggapan tidak pernah memenuhi potensi diri ketika zaman muda.


Kenali Penulis Kisah Seram No. 1 di Malaysia - Tamar Jalis

Nama Tamar Jalis mungkin sedikit janggal bagi generasi pada hari ini. Namun, nama ini cukup terkenal bagi generasi pembaca era 80-an hingga tahun 2000 terutamanya di kalangan mereka yang gemarkan kisah seram.

Tamar Jalis sebenarnya adalah nama pena kepada penulis novel bergenre seram paling popular di Malaysia. Karya beliau yang paling mahsyur adalah Siri Bercakap Dengan Jin (SBDJ).

Beliau telah menghasilkan sebanyak 284 Siri Bercakap Dengan Jin sepanjang tempoh 23 tahun 6 bulan. Sebanyak 16 buku koleksi SBDJ berjaya diterbitkan dan dianggarkan penulisannya berjaya terjual melebihi sejuta naskah.

Ini menunjukkan karya SBDJ tulisan Tamar Jalis lebih banyak terjual berbanding mana-mana buku Sasterawan Negara yang pernah diterbitkan sehingga kini.

Nama sebenar penulis adalah Ahmad @ Mohd Radzi Mahmud dan beliau dilahirkan di Beruas, Perak, pada 19 September 1938.

Selepas tamat persekolahan, beliau melakukan beberapa pekerjaan sebelum menjadi wartawan sambilan untuk Warta Negara, Utusan Melayu dan Berita Harian pada 1960.

Apabila berhijrah ke Kuala Lumpur, beliau dilantik menjadi penyunting akhbar Harian Watan. Pada tahun 1981, Ahmad Mahmud dilantik sebagai Timbalan Ketua Pengarang Kumpulan Variapop Sdn. Bhd. yang menerbitkan majalah Variapop, Variasari dan Famili.

Selain Ahmad Radzi, nama pena Tamar Jalis juga pernah digunakan oleh A. Jalil Miran, bekas wartawan yang turut menulis kisah seram untuk Variasari dan Variapop dan hal ini diakui sendiri oleh Ahmad Radzi. A. Jalil Miran meninggal dunia pada usia 57 tahun akibat serangan jantung.

Nama pena Tamar Jalis diambil sempena nama anak jin jahat, watak yang terdapat dalam Hikayat Inderaputera.

Siri Bercakap Dengan Jin adalah novel seram bersiri yang diterbitkan dalam majalah Variasari dari April 1981 sehingga Januari 2005. Novel mistik ini telah mencetuskan fenomena pada tahun 1980-an.

Hasil populariti SBDJ, majalah Variasi dicetak sehingga 120,000 naskhah sebulan. Selama hampir 30 tahun, penulis SBDJ bersembunyi di sebalik nama Tamar Jalis sebelum mendedahkan identitinya yang sebenar.

SBDJ menceritakan kisah mengenai jin dan makhluk halus dalam kehidupan masyarakat Melayu. Ia juga memaparkan sosio-budaya, falsafah, perubatan tradisional, seni persilatan serta pengembaraan di Tanah Melayu dan Sumatera.

Kelainan SBDJ ialah ia memaparkan memaparkan kisah benar atau separa benar yang dialami sendiri oleh penulis dan datuknya, Kulup Muhamad Diah @ Long Mat Piah.

Penulisan bercorak memoir atau autobiografi ini menarik minat pembaca kerana watak-watak yang ditulis memang wujud. Contohnya kehebatan Pak Itam di Kampung Gajah.

Menurut Ahmad Radzi, kira-kira 60 peratus kandungan SBDJ adalah berdasarkan kisah benar serta pengalamannya bersama datuknya yang mahir dalam ilmu perubatan tradisional.

Ketika kanak-kanak dan remaja, beliau sering mengikuti datuknya ke sekitar negeri Perak untuk mengubati mereka yang terkena gangguan makhluk halus. Kebetulan pula, rumahnya hanya bersebelahan dengan rumah datuknya.

Pengalaman melihat dan mendengar suara makhluk halus khususnya daripada individu yang dirasuk jin memberi idea kepada Ahmad Radzi untuk menulis SBDJ.

Ahmad Radzi juga dipujuk oleh rakannya, Datuk Mustafa Ton, yang merupakan penerbit majalah Variasari untuk menulis SBDJ. Mustafa Ton telah melantik Ahmad Radzi sebagai Ketua Pengarang Variapop Group untuk meningkatkan hasil jualan naskhah mereka.

Ternyata, SBDJ berjaya membuahkan hasil. Malah, majalah Mastika yang terkenal ketika itu juga mula memasukkan penulisan bergenre seram kerana fenomena SBDJ.

Pada tahun 2015, drama SBDJ telah ditayangkan di saluran Astro Mustika HD dan Astro Bella. Siri ini diterbitkan oleh Datuk Yusuf Haslam di bawah Skop Productions dan diadahkan oleh Lando Zawawi dan C. Kumarean. Drama sebanyak 13 episod ini dibintangi oleh Datuk Rahim Razali (Atuk) dan Zakaria Ahmad (Tamar).

Selain SBDJ, beliau juga menulis banyak novel dan cerpen (cerita pendek) lain. Cerpen-cerpennya disiarkan dalam pelbagai majalah seperti Dewan Bahasa, Dewan Sastera, Dewan Masyarakat, Mastika serta akhbar-akhbar seperti Berita Minggu, Utusan Zaman, Mingguan Malaysia dan Watan.

Ahmad Radzi juga menggunakan beberapa nama pena lain selain Tamar Jalis seperti Atma A.M dan Ramadhan A.M bagi menulis novel dan cerita berlainan genre.

Pada 26 Ogos 2018, negara kehilangan bakat penulisan yang besar apabila Tamar Jalis atau Ahmad @ Mohd Radzi Mahmud menghembuskan nafasnya yang terakhir. Sumbangan beliau begitu besar dan akan sentiasa diingati sebagai salah satu khazanah negara.


Insiden Rompakan Peti Besi Public Bank Sri Kembangan 2006

Ketika umat Islam di Malaysia sedang meraikan kemenangan setelah sebulan berpuasa, sekumpulan perompak memecah masuk ke sebuah bank di ibu negara.

Para perompak tersebut yang mengambil kesempatan daripada cuti perayaan itu memecah masuk ke Public Bank di Sri Kembangan yang menyebabkan kerugian yang sangat dahsyat.

Kes ini adalah sama seperti kes rompakan pada tahun 1995 dengan kerugian RM30 juta.

Dalam kejadian pada 25 Oktober 2006 itu, para perompak tersebut dilaporkan menggerudi peti besi simpanan bank dan berjaya melarikan barang kemas bernilai lebih RM500,000 dan barang berharga lain.

Kejadian ini bermula dengan para perompak berjaya masuk ke tingkat dua bangunan tersebut setelah memecah masuk dari pintu belakang.

Public Bank cawangan Sri Kembangan terletak di tingkat satu bangunan tersebut. Dikatakan bahawa penggera keselamatan tidak berbunyi ketika mereka memecah masuk.

Tanpa perlu risau tentang pengawal keselamatan, para perompak itu kemudiannya memulakan penggerudian di tingkat dua dalam bangunan lima tingkat tersebut.

Mereka menggerudi lubang sedalam 31 sentimeter untuk sampai ke tingkat bawah di mana peti besi tersebut terletak.

Menggunakan tali, para perompak licik ini turun ke tingkat satu dan membuka 92 daripada 708 peti deposit keselamatan menggunakan objek-objek tajam dan tukul.

Pada jam 5.30 petang hari berkenaan, satu pasukan dari ibu pejabat polis daerah Subang Jaya bergegas ke bank tersebut setelah diberitahu oleh sebuah firma keselamatan bahawa pihaknya menerima amaran di pejabat mereka bahawa penggera bank itu telah berbunyi.

Pasukan itu yang dibantu oleh unit forensik negeri, menjumpai gerudi, sarung tangan dan alat lain yang berselerak di tingkat dua.

Menurut Ketua Polis Selangor pada ketika itu, Datuk Ismail Omar, bank tersebut dilengkapi dengan CCTV namun malang sekali ia tidak terdapat di tingkat dua dan kawasan peti besi simpanan.

Mereka juga percaya bahawa para perompak itu adalah dari kawasan kejiranan dan ia dilakukan dengan sangat profesional.

"Mereka (para perompak) seperti berpengalaman melihatkan cara mereka memecah masuk peti besi dan melakukan pencurian tanpa dapat dikesan," kata Timbalan Ketua Polis Daerah Subang Jaya, Superintendan Kamal Rosli Skymmar.

Tingkat atas bangunan tersebut menempatkan pejabat Ahli Parlimen Serdang, Datuk Yap Pian Hon, yang tiba di pejabatnya pada jam 3 petang hari kejadian untuk mengambil beberapa dokumen.

Yap hanya mendapat tahu mengenai kejadian tersebut ketika beliau dan rakan-rakannya berada di kedai kopi berhampiran dan ternampak kereta peronda polis meluru laju ke bangunan tersebut.

Salah seorang daripada pendeposit berkata bahawa tindakan perompak tersebut adalah satu idea yang sangat membebankan orang lain.

Seorang lagi pendeposit berkata barang kemas yang disimpan merupakan barang warisan.

Seorang pendeposit yang hanya mahu dikenali sebagai Jamie, berkata bahawa dia bersyukur kerana barang-barang berharga seperti sekolah dan sijil peperiksaannya terselamat.

Bagaimanapun, Jamie berkata bank tersebut memberikan reaksi terhadap situasi tersebut dengan kurangnya rasa empati terhadap mangsa.

bertindak balas terhadap keadaan tersebut dengan kurangnya rasa empati terhadap mangsa.

Sekumpulan 33 individu telah mengemukakan saman terhadap bank berkenaan lebih dari RM5 juta sebagai ganti rugi kerana kehilangan barang berharga dalam rompakan tersebut.

Mereka yang merupakan antara 90 pendeposit yang kehilangan barangan berharga di Public Bank tersebut memfailkan saman kecuaian di mahkamah tinggi setelah rundingan untuk pampasan dengan Public Bank gagal, kata peguam Tan Kim Soon.

Tan Kim Soon memberitahu The Associated Press bahawa bank tersebut telah menawarkan penyelesaian sebanyak RM10,000 bagi setiap peti, namun 33 individu tersebut menyatakan bahawa kerugian yang dialami adalah antara RM11,516 dan RM921,000 bagi setiap satu.

Kumpulan itu yang terdiri daripada individu berusia antara 25 dan 65 tahun itu mendakwa bahawa Public Bank gagal melaksanakan sistem keselamatan yang selamat dan berkesan untuk mengelakkan premis itu dipecah masuk.

Sebilangan pendeposit lain, yang bukan merupakan sebahagian daripada kumpulan ini, dilaporkan telah menerima penyelesaian tersebut.

Tan mengatakan bahawa ini adalah kes mahkamah ketiga terhadap bank dalam beberapa tahun kebelakangan, di mana dua institusi kewangan lain dipercayai bertanggungjawab atas kehilangan barang berharga oleh pendeposit dalam dua kes sebelumnya.


5 Lagu Klasik Yang Sebenarnya Mempunyai Mesej Sangat Tak Senonoh

Setiap hari penulis gemar mendengar radio yang memainkan lagu-lagu klasik beberapa dekad dahulu. Ada sesuatu yang santai dan mudah didengari muzik era tersebut, berbanding dengan muzik zaman sekarang pada pandangan penulis.

Terdapat banyak lagu-lagu klasik yang masih segar serta melekat dalam kepala, walaupun sudah lama tak didengari tetap evergreen di kalangan peminat, baik yang muda ataupun tua. Berbanding lagu zaman sekarang yang sering dikritik gemar membawa mesej kurang senonoh secara terbuka.

Realitinya lagu zaman dahulu pun sama, cuma cara penulisannya terselindung tidak tampak secara nyata. Berikut adalah lima lagu klasik yang sebenarnya terkandung mesej seksual tetapi kekal menjadi siulan masyarakat kita.

Lagu popular ini memang secara automatik akan tersenarai dalam mana-mana senarai lagu klasik sepanjang zaman. Ada kisah di sebalik lagu ini yang harus diperjelaskan.

Bagi mereka yang naif seperti penulis - anda tentu beranggapan lagu ini merujuk kepada 'musim bunga tahun 1969'. Realitinya, penyanyi Bryan Adams baru berusia 9 tahun pada tahun 1969, jadi mustahil dia boleh mengalami pengalaman musim panas yang menggembirakan pada tahun tersebut.

Adams terkenal sebagai seorang artis dengan imej bersih, namun 'Summer of 69' sebenarnya merujuk kepada posisi seksual yang cukup digemari sesetengah pasangan dikenali sebagai posisi '69'.

Beliau mengambil inspirasi dari apa yang berlaku disekelilingnya serta hubungan cinta yang terjalin antara rakan-rakan karibnya, yang mahu menikmati kehangatan cinta setiap kali tiba musim bunga.

Lagu yang diterbitkan pada tahun 1985 ini kekal popular untuk beberapa tahun dalam carta lagu negara-negara barat walaupun mesejnya jelas berpaksikan nafsu liar yang mahu bersuka ria.

Dinyanyikan vokalis popular Christina Aguilera ketika masih berusia belasan tahun, lagu klasik 'Genie In a Bottle' merupakan antara lagu yang cukup digemari anak gadis satu masa dahulu, tanpa mereka faham apakah makna sebenar lagu itu.

Lagu yang memahatkan nama Aguilera dalam industri hiburan ini jika dibaca secara tersurat, menceritakan berkenaan tema makhluk halus yang keseorangan terperangkap dalam 'botol' yang mengurungnya serta elemen fiksyen yang berkait dengan kisah-kisah hikayat 1001 malam.

Walaupun begitu lagu ini sebenarnya mencerminkan penderitaan seorang wanita yang belum pernah menemui lelaki yang benar-benar mampu memuaskan zahir dan batinnya, terperangkap dalam emosi yang berkecamuk. Setiap lelaki yang ditemuinya 'tidak menepati standard' yang dia harapkan.

Pencipta lagu ini bagaimanapun menyamakan perasaan yang dirasai gadis dalam lagu ini sebagai bukti kekuatan mentaliti seorang wanita, yang tahu apa yang dia mahukan dari aspek seksualiti; tidak takut untuk terus menanti jejaka yang faham apa perlu dilakukan bagi memenuhi kehendak gadis impiannya.

Tetapi tajuk sejelas itu tidak menghalang lagu dendangan kumpulan Spice Girls ini popular di kalangan anak muda satu masa dulu (dan sekarang).

Ini kerana bagi mereka yang menyanyikannya - pasti anda membayangkan bagaimana dua jiwa bersatu menjadi satu, tidak akan terpisah lagi selamanya bukan? Romantik habis la kan?

Makna sebenar lagu ini tidaklah melibatkan jiwa, sebaliknya lebih kepada penyatuan dua tubuh secara fizikal menjadi satu yang hanya boleh berlaku dengan aktiviti persetubuhan. Baca balik liriknya!

Apa yang agak melucukan, dalam masa yang sama lagu ini turut mengajak pendengarnya untuk mengamalkan seks yang selamat, di mana mesej agar penggunaan kondom diamalkan. Sekali lagi, cari dalam liriknya!

Pasti tidak ramai sedar bait mana yang mengandungi ajakan tersebut bukan? Cuba lihat kembali, pada usia berapa anda mula menyanyikan lagu ini?

Kerap dijadikan runut bunyi kepada adegan filem atau drama yang memaparkan aksi kegembiraan, lagu klasik dari kumpulan Queen 'Don't Stop Me Now' memang ditulis melodinya untuk menggembirakan pendengarnya.

Kenapa lagu itu berbunyi terlalu gembira? Menurut pemain gitar kumpulan Queen, Brian May - lagu ini sebenarnya menceritakan tentang perasaan vokali Queen, Freddy Mercury menyatakan kegembiraannya di kemuncak kerjaya berjaya memenuhi semua tuntutan seksualnya.

Mercury menggarap lagu tersebut bagi menggambarkan hidupnya yang ketika itu diselubungi parti-parti meriah, pengambilan dadah serta hubungan homoseksualnya bersama ramai lelaki lain.

Ekoran rasa seronok tidak terhingga kerana dijulang sebagai ikon industri hiburan, Mercury mencurahkan perasaan itu dalam sebuah lagu yang penuh melodi riang gembira dan anda pun sama meraikannya!

Brian May mengakui selepas mendiang meninggal dunia, dia sukar untuk menerima mesej yang terkandung dalam lagu itu kerana lagu itu menjadi antara bukti bermulanya keretakan hubungan Mercury dengan ahli kumpulan yang lain, disebabkan corak hidup Mercury yang terlalu terikutkan hawa nafsu sehingga menggugat kerjaya mereka.

Lagu yang menjadi salah satu antara 'one hit wonder' bertaraf fenomena di peringkat antarabangsa - 'Macarena' sangat diminati ramai. Sehinggakan ke hari ini lagu ini terus menjadi antara lagu yang dimainkan semasa pesta keraian di negara asalnya Sepanyol serta lagu wajib pasang acara senaman beramai-ramai.

Dicipta oleh duo Los Del Rio dari Sepanyol, kejayaan lagu ini membawa mereka menjelajah seluruh dunia serta mencipta fenomena tarian 'macarena' yang terus menjadi ikutan. Kita pun besar kemungkinan mampu menyanyikannya walaupun sebahagian besar antara kita tidak memahami apa yang dinyanyikan.

Apa sebenarnya yang diceritakan dalam lagu tersebut berkenaan seorang gadis bernama Macarena, yang perlu berpisah dengan teman lelakinya bernama Vitorino; selepas Vitorino dikerah untuk berkhidmat dalam perkhidmatan mandatori tentera.

Bagi menghilangkan kesunyian, Macarena mengisi masa dengan menyertai acara-acara tarian bagi mendekati lelaki-lelaki lain. Mana-mana lelaki yang berjaya menambat hatinya dengan gerak tarian dan aksi menggoda yang mengancam, akan dibenarkan membawanya pulang - kerana Macarena perlu mengisi kesunyian jiwanya.

Malangnya, dalam satu acara tarian - dua sahabat karib kepada Vitorino berjaya menggoda Macarena.

Macarena yang serba salah serta cair, tidak mampu lagi menolak ajakan kedua-duanya bahkan mengundang kedua orang sahabat Vittorino bersama-sama menemaninya pada malam itu.

Faham tak? Perlu kami perjelaskan lagi? Itulah isi kandungan lagu yang cukup popular di kalangan orang kita.


Keunikan "Wuppertal Schwebebahn" Sistem Kereta Api Tergantung di Jerman

Di Malaysia, kita mempunyai banyak kemudahan kereta api antaranya MRT dan LRT yang sesetengah laluannya di dibina secara bertingkat terutamanya di kawasan bandar. Tujuan laluan bertingkat ini dibina adalah untuk mengelakkan gangguan kepada sistem aliran trafik sedia ada yang dibina untuk kenderaan persendirian.

Di Jerman, terdapat satu kereta api yang mempunyai konsep tergantung. Dikenali sebagai Wuppertal Schwebebahn atau "Wuppertal Floating Tram", ianya adalah monorel tergantung di Wuppertal, Jerman. Pertama kali dibuka pada tahun 1901, Schwebebahn adalah salah satu monorel tertua yang masih beroperasi hingga kini.

Nama asalnya adalah "Einschienige Hängebahn System Eugen Langen"  atau dalam bahasa Inggeris sebagai "Eugen Langen Monorail Overhead Conveyor System". Rekabentuk kereta api ini dibina oleh Eugen Langen, seorang usahawan, jurutera dan pencipta Jerman yang juga terlibat dalam pembangunan mesin yang dikuasakan oleh petrol.

Apa yang menarik juga ialah konsep Schwebebahn ini tidak pernah ditiru sebagai model ‘transit awam’ di tempat lain di dunia. Ianya adalah monorel pertama dan satu-satunya yang digantung di dunia. Schwebebahn masih digunakan sebagai alat pengangkutan tempatan untuk mengangkut 25 juta penumpang setiap tahun, menurut laporan tahunan 2008.

Dengan penolakan ini, pembinaan kemudahan ini dengan stesen bertingkat telah dibina di Barmen, Elberfeld dan Vohwinkel antara tahun 1897 dan 1903. Landasan pertama dibuka pada tahun 1901 dan laluan kereta api ini dikreditkan dengan pertumbuhan bandar-bandar asal dan akhirnya penggabungan mereka menjadi Wuppertal.

Pada akhir abad ke-19, Wuppertal berada di puncak perindustrian. Penduduknya ketika itu telah mencapai 400,000 orang dan semakin bertambah. Bahkan sebelum perindustrian bermula, Wuppertal adalah sebuah kota yang makmur, lebih besar dari Cologne dan sangat padat.

Jalan-jalan di sana dibina untuk kereta dan pejalan kaki dan tidak ada tempat untuk meletakkan trek untuk trem tanpa menyebabkan kesesakan serius. Sementara itu, pembinaan trek bawah tanah juga tidak boleh dilakukan kerana kawasan itu sangat berbatu dan berisi banyak air bawah tanah.

Disebabkan masalah-masalah ini, maka jurutera Jerman memutuskan bahawa mengambil jalan udara adalah satu-satunya cara untuk merealisasikan pembinaan sistem pengangkutan awam ini. Pembinaan Wuppertal Schwebebahn bermula pada tahun 1898 dan ujian pertama operasinya dilakukan pada tahun yang sama.

Pada tahun 1900 Kaiser Wilhelm II dari kerajaan Jerman adalah salah seorang pelawat rasmi pertama yang melakukan perjalanan menggunakan kereta api tergantung ini. Pada tahun 1901 kemudahan pengangkuan ini telah dibuka untuk orang ramai.

Tanpa disangka, kemudahan kereta api tergantung ini dengan pantas menjadi mercu tanda Wuppertal yang paling terkenal dan setelah 100 tahun, Schwebebahn masih merupakan cara termudah dan terpantas untuk bergerak di sekitar bandar ini. Jarak perjalanan dari hujung ke hujung stesyen hanya mengambil masa sekitar 30 minit.

Kereta api gantung ini bergerak di trek sepanjang 13.3 kilometer. Sebilangan besar trek berjalan di atas sungai Wupper pada ketinggian 12 meter. Jarak sepanjang 3 kilometer antara Wohlwinkel dan Sonnborner Strasse disebut landasan darat yang berjalan di atas jalan pada ketinggian kira-kira 8 meter.

Laluan di atas sungai ini adalah salah satu sebab utama mengapa Schwebebahn terselamat dari Perang Dunia Kedua. Disebabkan laluannya tergantung di atas sungai, Schwebebahn beberapa kali dapat melepaskan diri dari kerosakan bom yang serius dari serangan musuh.

Schwebebahn satu ketika dahulu pernah dianggap sebagai medium pengangkutan paling selamat di dunia. Kemalangan maut pertama yang pernah dicatatkan hanya berlaku 98 tahun selepas pembukaannya. Satu-satunya kemalangan maut berlaku pada April 1999 apabila kereta api tergelincir dan terhumban ke sungai Wupper, membunuh 5 penumpang dan menyebabkan 49 orang cedera.

Dalam satu kejadian aneh, seekor gajah bernama Tuffi dibawa menaiki Schwebebahn pada tahun 1950 sebagai aksi pemasaran untuk syarikat Althoff Circus. Malangnya Tuffi tidak menyukai perjalanan itu dan gajah itu mulai bertindak agresif menghentak-hentak kakinya dalam kereta api tersebut.

Tuffi akhirnya merempuh sisi kabin dan terjatuh ke sungai di bawah. Tuffi cedera tetapi bernasib baik terselamat. Hari ini, kejadian itu telah menjadi kisah terkenal dalam sejarah Schwebebahn. Bahkan ada lukisan Tuffi di sebuah bangunan berhampiran tempat di mana gajah itu melompat di antara stesen Alter Markt und Adlerbrücke.

Wuppertal Schwebebahn pada masa ini membawa sehingga 82,000 penumpang sehari. Sejak tahun 1997, kerangka penyokong Schwebebahn telah melalui banyak pembaharuan dan banyak stesen telah dibina semula dan diperbaharui secara teknikal.

Stesen Kluse yang terletak berhampiran di teater di Elberfeld yang musnah semasa Perang Dunia Kedua turut dibina semula semasa fasa pembaharuan ini. Pada 10 November 2011, kontrak dengan syarikat Vossloh Kiepe telah ditadatangani untuk membekalkan  kabin kereta api Generasi 15 atau GTW 15 baru untuk secara perlahan-lahan menggantikan kabin GTW 72 yang sudah usang.

Kabin Kaiserwagen asli, kereta api asal yang digunakan oleh Kaisar Wilhelm II semasa perjalanan ujian pada 24 Oktober 1900 masih digunakan dan dikendalikan untuk perkhidmatan lawatan berjadual terutamanya untuk majlis-majlis khas dan untuk acara sewaan.

Kabin Kaiserwagen yang dipulihkan dengan indah ini menawarkan pengalaman nostalgia unik kepada tetamu dengan tempat duduk empuk, tingkap hiasan emas, lampu dan cakera hiasan Art Nouveau retro yang memisahkan ruang kelas pertama dan kedua. Malah, pelayan kereta api juga berpakaian kostum dan menawarkan perkhidmatan minuman untuk perjalanan yang sangat menyeronokkan.


Apakah Sebenarnya Proses "Melombong Bitcoin"?

Sejak diperkenalkan pada tahun 2009 oleh Satoshi Nakamoto, Bitcoin mula digilai para pelabur, pakar IT malah orang biasa. Ini kerana harganya yang semakin meningkat dari masa ke semasa dan dilihat sebagai teknologi penting masa hadapan.

Anda mungkin pernah mendengar istilah "Bitcoin mining" tetapi tertanya-tanya bagaimana seseorang itu dapat melombong Bitcoin. Adakah ia sama seperti melombong emas? Berikut adalah penjelasan ringkas dan mudah mengenainya.

Bitcoin adalah mata wang digital pertama yang membolehkan anda membuat transaksi peer-to-peer tanpa perantara seperti bank, kerajaan, ejen atau broker menggunakan teknologi asas blockchain. Sesiapa sahaja boleh membuat transaksi ke seluruh dunia.

Biasanya, Bitcoin digunakan untuk pembelian dalam talian atau sebagai instrumen pelaburan. Apa yang anda perlu lakukan hanyalah membuka akaun dalam rangkaian Bitcoin. Untuk memiliki Bitcoin, anda boleh membelinya serendah .

Berbanding mata wang tradisional, aset dapat dipindahkan lebih cepat di dalam rangkaian Bitcoin. Sistem ini juga mengenakan yuran transaksi yang lebih rendah kerana ia tiada perantara dan lebih selamat secara kriptografi (kod rahsia).

Walaupun maklumat transaksi boleh dilihat oleh semua namun identiti pengirim serta penerima akan dirahsiakan dan mustahil untuk ditiru atau digodam.

Blockchain merupakan teknologi asas Bitcoin. Ia adalah lejar yang diedarkan kepada umum di mana urus niaga direkodkan mengikut urutan kronologi. Sebarang rekod atau transaksi yang dimasukkan ke blockchain tidak boleh diubah.

Block pula adalah unit kecil yang membentuk blockchain dan ia adalah "bekas" yang menyimpan semua butiran transaksi.

Melombong Bitcoin pula adalah proses mengesahkan transaksi yang berlaku dan merekodkannya di lejar blockchain awam. Dalam blockchain, transaksi disahkan oleh pengguna Bitcoin. Ini bermakna transaksi harus disahkan oleh peserta yang berada dalam rangkaian itu.

Mereka yang mempunyai hardware dan kuasa pengkomputeran yang diperlukan inilah yang digelar sebagai pelombong (miner). Hanya dengan hardware dan akses internet, sesiapa sahaja boleh menjadi pelombong.

Konsep penting yang perlu difahami adalah sebarang transaksi Bitcoin tidak melibatkan mana-mana badan kawal selia, badan pentadbir atau bank. Ia boleh dilakukan sesiapa sahaja di dalam rangkaian Bitcoin.

Proses transaksi Bitcoin diselesaikan berdasarkan teka-teki matematik yang sukar disebut sebagai "proof of work". Ganjaran diberikan kepada pelombong pertama yang dapat menyelesaikan teka-teki ini.

Untuk lebih memahami perlombongan Bitcoin, anda terlebih dahulu perlu memahami tiga konsep utama blockchain.

Lejer yang diedarkan adalah rekod semua transaksi yang disimpan dalam rangkaian blockchain di seluruh dunia. Dalam rangkaian ini, pengesahan transaksi dilakukan oleh pengguna Bitcoin.

Blockchain menghalang semua akses tidak sah dengan menggunakan fungsi yang disebut sebagai SHA-256 bagi memastikan block disimpan dengan selamat. SHA-245 (juga disebut digest) adalah sejenis "tandatangan" untuk teks atau fail data.

Ia menghasilkan kod 256-bit yang unik untuk teks. Sebagai contoh, kod SHA-256 untuk abjad "abc" adalah = "ba7816bf8f01cfea414140de5dae2223b00361a396177a9cb410ff61f20015ad"

Seperti yang diterangkan tadi, pelombong perlu mengesahkan transaksi dengan menyelesaikan teka-teki matematik sukar yang disebut sebagai proof of work. Objektif utamanya adalah untuk menentukan nilainya.

Nilainya (nonce value) perlulah kurang daripada sasaran (target) yang ditentukan oleh rangkaian atau block tertentu. Pada hari ini, pelombong yang berjaya menyelesaikan teka-teki ini akan mendapat ganjaran 12.5 Bitcoin.

Setelah block ditambahkan ke dalam blockchain, Bitcoin yang berkaitan dengan transaksi dapat dibelanjakan dan dipindahkan ke akaun yang lain.

Sebagai contoh, Fattah ingin memberikan 10 Bitcoin kepada Fazura. Berikut adalah langkah-langkah untuk melakukannya.

Pertama, data transaksi itu dikongsikan dengan pengguna lain dalam kumpulan memori (memory pool) yang belum dilombong. Urus niaga itu perlu menunggu sehingga disahkan dan dimasukkan dalam block baru. Pelombong Bitcoin akan bersaing untuk mengesahkan transaksi menggunakan proof of work.

Pelombong pertama yang berjaya menyelesaikan teka-teki akan berkongsi keputusan mereka di nod (terminal atau stesen dalam rangkaian perhubungan komputer) lain.

Setelah block itu disahkan, nonce (nombor rawak dalam kriptografi) akan dihasilkan dan nod lain akan memberikan persetujuan mereka. Apabila cukup nod memberikan persetujuan maka block itu menjadi sah dan ditambah ke blockchain.

Pelombong yang berjaya menyelesaikan teka-teki rumit itu juga akan mendapat ganjaran 12.5 Bitcoin (Pada hari ini, 1 Bitcoin bernilai sekitar RM 145,000). Maka, transaksi 10 Bitcoin daripada Fattah kepada Fazura telah berjaya.

Dalam proof of work, sesuatu sasaran (target) diselaraskan setiap 2,016 block atau kira-kira 14 hari. Purata masa untuk melombong satu block adalah 10 minit dan untuk menjaga kerangka waktu penghasilan block, sasaran (target) akan berubah-ubah.

Kesukaran teka-teki juga berubah, bergantung pada masa yang diperlukan untuk melombong block. Pada dasarnya, sangat sukar untuk menghasilkan proof of work.

Namun, ia menjadi mudah bagi pelombong lain untuk mengesahkannya setelah seseorang menyelesaikan teka-teki itu. Apabila majoriti pelombong mencapai kata sepakat, block tersebut akan disahkan dan ditambahkan ke blockchain.

Sejak Bitcoin dilancarkan pada tahun 2009, ia memerlukan lebih banyak daya pengkomputeran untuk melakukan perlombongan pada hari ini.

Pada awal kemunculan Bitcoin, pelombong menggunakan komputer (CPU) biasa. Ia memerlukan masa yang lama untuk melombong Bitcoin dan mata wang kripto lain walaupun teka-tekinya lebih mudah berbanding hari ini.

Mereka kemudian mendapati bahawa GPU (unit pemprosesan grafik) adalah lebih efisien berbanding CPU biasa tetapi menggunakan lebih banyak elektrik. Pelombong perlu membuat pengiraan pulangan berdasarkan kos perkakasan dan elektrik mereka.

Banyak kes kecurian elektrik bagi perlombongan mata wang kripto. Credit : Bernama

Pada hari ini, pelombong menggunakan perkakasan khas yang dikenali sebagai ASIC (application-specific integrated circuit) untuk melombong Bitcoin dan mata wang kripto lain. Ia menggunakan kuasa lebih sedikit dan mempunyai kekuatan pengkomputeran yang lebih tinggi.

Setiap kali block dilombong, Bitcoin baru akan dihasilkan dalam rangkaian. Jumlah keseluruhan Bitcoin terhad kepada 21 juta sahaja. Sehingga kini, antara 17 hingga 18 juta Bitcoin sudah dilombong.

Bagi mendapat ganjaran, banyak nod (terminal atau stesen) akan berkongsi sumber untuk melombong block. Apabila satu block diselesaikan, ganjaran akan dibahagikan berdasarkan jumlah daya pemprosesan yang mereka laburkan.


7 Misteri Yang Masih Belum Dapat Dirungkai Manusia

Tidak kiralah sama ada anda peminat tegar Sherlock Holmes atau tidak, tidak dapat dinafikan bahawa manusia mempunyai rasa ingin tahu secara semulajadi.

Kita biasanya tertarik kepada sesuatu yang misteri dan cuba sedaya upaya untuk menyelesaikannya.

Namun, masih terdapat pelbagai misteri yang masih dapat diselesaikan oleh manusia sehingga ke hari ini.

Bagi yang tidak tahu, dark matter atau jirim gelap adalah perkara yang tidak dapat dikesan oleh radiasi yang dipancarkan atau diserap oleh radiasi yang masuk, tetapi kehadirannya dapat ditunjukkan oleh kesan graviti dari bahan yang dapat dilihat seperti bintang dan galaksi.

Dalam bahasa mudah, dark matter merupakan satu teori sains tentang keadaan sesuatu benda yang berlainan daripada kewujudan benda-benda biasa, yang mempunyai sifat fizikal dan boleh diukur.

Sebab mengapa ia sangat misteri adalah kerana penjelasan mengenai apakah sebenarnya dark matter adalah tersangat kurang.

Ahli astronomi Belanda, Jacobus Kapteyn, pertama kali membuat hipotesis mengenai kewujudan dark matter pada awal abad ke-20.

Walaupun kita tidak dapat melihat dark matter apatah lagi mengetahui bagaimana rupanya, para saintis telah mengesahkan bahawa ia wujud kerana cara ia berinteraksi dengan perkara yang dapat kita lihat.

Walaupun kita tidak dapat melihat benda gelap dan bahkan tidak tahu seperti apa masalah itu, saintis telah mengesahkan bahawa benda gelap wujud kerana cara ia berinteraksi dengan perkara yang dapat kita lihat.

Tidak kiralah anda melihatnya seberapa lama pun, anda tidak akan memahami apa yang anda lihat.

Manuskrip Voynich adalah buku terperinci dengan lebih dari 240 halaman, yang ditulis dalam sistem tulisan yang tidak diketahui.

Skripnya penuh dengan ilustrasi yang terdiri daripada gambar yang pelik tetapi berwarna, objek ganjil, dan simbol yang tidak dikenali.

Walaupun buku ini dinamakan bersempena penjual buku Poland-Amerika yang memperolehnya pada tahun 1912, namun penetapan karbon menunjukkan bahawa skrip ini berusia lebih dari 600 tahun.

Manuskrip Voynich mungkin disusun pada awal abad ke-15 ketika Zaman Renaissance Itali.

Kryptos merujuk kepada arca yang aneh dan misteri yang terletak di luar ibu pejabat CIA di Langley, Virginia.

Kriptografi misteri setinggi 3.66 meter ini direka oleh artis Jim Sanborn dan mengandungi 1,800 aksara yang disusun secara unik untuk membentuk mesej yang dienkripsi.

Dibina lebih dari 25 tahun, kripto-kripto ini kelihatan seperti diambil dari novel Dan Brown, penulis Amerika Syarikat.

Walaupun 3 daripada mesej kripto ini telah diselesaikan, bahagian keempat di bahagian bawah (terdiri daripada kira-kira 95 aksara) dikenali sebagai salah satu kod paling sukar untuk dirungkaikan manusia.

Jika anda hebat dalam teka-teki, mungkin anda boleh cuba selesaikannya.

Beale Ciphers yang juga dikenal sebagai Beale Papers, adalah sekumpulan tiga cyphertext yang kononnya menunjukkan lokasi harta karun kuno yang terkubur di bawah tanah.

Cyphertext adalah hasil penyulitan yang dilakukan pada plaintext (teks yang ditulis dalam kod) menggunakan algoritma.

Emas, perak, dan perhiasan lain yang dikatakan tersembunyi ini dianggarkan bernilai lebih dari RM180 juta.

Sesiapa yang berjaya membongkar lokasi yang disebutkan dalam Beale Ciphers akan diberi hadiah kira-kira RM50 juta dalam bentuk emas.

Namun masih belum ada individu yang mampu melakukannya, sehingga ke saat ini, atau mungkin, ia hanyalah satu mitos?

Sudah tentunya senarai misteri terbesar yang belum dapat diselesaikan di dunia tidak lengkap tanpa Phaistos Disc.

Phaistos Disc adalah cakera yang diperbuat daripada tanah liat yang dibakar yang berasal dari Zaman Gangsa Minoan pertengahan atau akhir  iaitu, 2,000 Sebelum Masihi.

Cakera ini ditemui pada tahun 1908 oleh ahli arkeologi Itali dan diketahui mengandungi hieroglif yang belum dapat dirungkai sehingga kini.

Jack the Ripper adalah pembunuh bersiri yang pernah mengganas kawasan miskin di London pada tahun 1888.

Ramai individu termasuklah lelaki dan perempuan ditangkap sebagai suspek Jack the Ripper, namun pelaku sebenar masih belum dikenal pasti.

Jack the Ripper mungkin berada di kedudukan teratas senarai misteri paling mengerikan namun belum dapat diselesaikan dalam sejarah terutamanya kerana cara dia melupuskan mayat mangsanya, iaitu dengan cara memotong anggota badan.

Sehingga kini, ramai yang masih berasa seram menaiki pesawat apabila mereka mendengar kisah tentang MH370.

Ini kerana ia adalah antara misteri dunia moden yang belum diselesaikan manusia.

MH370 adalah nombor penerbangan pesawat Malaysia Airlines yang hilang semasa dalam perjalanan dari Kuala Lumpur ke Beijing pada 8 Mac 2014.

Pesawat itu melintasi Lautan Hindi dan hilang dari radar secara tiba-tiba tanpa ada penjelasan yang jelas (tiada pergolakan angin, kerosakan enjin dll).

Malah, tiada penumpang, anak kapal atau sisa-sisa Boeing 777 yang ditemui setakat ini.


Filem Ini Hanya Boleh Ditonton Pada Tahun 2115

Bagi peminat industri filem Hollywood, nama Robert Rodriguez pengarah filem yang terkenal dengan filem-filem unik seperti Sin City, siri filem Spy Kids serta Alita : Batlle Angel merupakan antara individu yang diyakini kualiti kerjanya.

Pelakon veteran serta legenda hidup John Malkovich  pula tampaknya masih belum berhenti melibatkan diri dalam penghasilan filem - walaupun usia beliau sudah hampir mencecah 7 dekad.

Kedua-duanya bergabung dalam sebuah projek penghasilan sebuah filem istimewa. Apa yang istimewa berkenaan filem ini - tarikh tayangannya telah ditetapkan bakal dilancarkan pada 18 November 2115.

Pembikinan kapsul masa atau time capsule merupakan salah satu usaha yang sering dijalankan pihak yang mahu memelihara sesuatu, demi manfaat masyarakat di masa hadapan.

Negara kita juga mempunyai pelbagai projek kapsul masa - khasnya kapsul yang dijadualkan dibuka pada tahun 2020 ekoran sasaran negara kita menjadi salah sebuah negara maju pada tahun tersebut. Namun peredaran zaman serta kemalapan ekonomi mengakibatkan (dan pandemik) membuatkan masyarakat kurang berminat dengan pembukaan kapsul-kapsul ini.

Antara bahan popular yang sering disimpan dalam kapsul masa seperti salinan dokumen penting, akhbar utama pada hari kapsul ditanam, format media sama ada fizikal atau digital melibatkan lagu, novel, filem dan sebagainya; serta bermacam lagi idea unik dalam memenuhkan ruangan sesuatu kapsul masa.

Bagi John Malkovich yang bertindak sebagai penulis skrip serta pelakon dan Robert Rodriguez sebagai pengarah, peluang untuk menghasilkan filem yang akhirnya akan dijadikan sebuah kapsul masa merupakan satu peluang yang jarang sekali diperolehi.

Idea untuk menghasilkan filem yang hanya akan ditonton selepas kapsul masa dibuka, bermula selepas syarikat pengeluar minuman keras Louis XIII mahukan kelainan dalam strategi pemasaran mereka.

Pihak Louis XIII menghubungi John Malkovich bagi memulakan kerjasama menghasilkan sebuah jalan cerita yang berkait dengan bumi dalam tempoh masa 100 tahun akan datang. Tempoh itu dipilih bagi mewakili waktu yang diperlukan untuk setiap botol minuman keluaran jenama itu diperam, sebelum dijual kepada pembeli.

Idea itu disambut baik Malkovich yang merekabentuk 3 buah situasi berbeza berkongsi satu latar belakang dalam skrip. Robert Rodriguez bersetuju untuk mengarahkan filem tersebut. Malkovich bertindak sebagai pelakon utama dibantu pelakon wanita Taiwan Shuya Chang dan pelakon Chile, Marko Zaror.

Tidak banyak yang diketahui berkenaan tema filem itu disebabkan kerahsiaan projek tersebut yang dijaga rapi.

Apa yang kita tahu berdasarkan tiga sedutan pendek yang telah dikeluarkan - ada tiga tema bumi berbeza yang akan dipaparkan dalam filem tersebut menggambarkan tiga bentuk masa depan tamadun manusia yang berlainan nasibnya.

Sama ada ketiga-tiganya berkait antara satu sama lain atau tidak, hanya mereka yang terlibat tahu kesudahannya.

Dalam majlis pelancaran tiga sedutan ringkas filem yang diberi judul 100 Years, John Malkovich selamat menempatkan gulungan filem itu ke dalam sebuah peti besi, yang hanya boleh dibuka tanggal 18 November 2115 Perancis disaksikan 1,000 orang hadirin. Peti itu akan disimpan di Cognac sementara menunggu kuncinya dibuka.

Peti besi yang direka syarikat pereka peti besi Perancis bernama Fichet-Bauche, mempunyai rekaan kalis peluru serta sistem sekuriti yang ketat. Sekali dikunci, pintu besi kapsul tersebut hanya akan boleh dibuka apabila tiba masa yang ditetapkan.

Tiada cara lain untuk membukanya, ekoran ketiadaan kod atau kunci pendua yang mampu memintas sistem sekuriti penguncinya.

Satu majlis gilang-gemilang telahpun dirancang pada tahun 2115, yang diharap bakal melibatkan pewaris kepada mereka yang berjaya menghadiri majlis menutup kapsul masa itu.

Dalam majlis tersebut, pihak penaja berpesan kepada hadirin adalah menjadi tanggungjawab mereka untuk menyerahkan tiket kepada pewaris mereka, bagi membolehkan anak cucu mereka dapat hadir semasa tayangan perdana yang dijadualkan berlangsung di Domaine du Grollet, Perancis....100 tahun lagi.

Semasa proses pembikinan filem tersebut, wujud beberapa versi filem pendek yang telah disiapkan Rodriguez untuk pemilihan panel untuk digunakan sama ada sebagai iklan pemasaran atau sesuai untuk kegunaan filem itu sendiri.

Rodriguez mengakui dia sebenarnya sayang dengan pemilihan filem oleh panel yang kini selamat terkunci, kerana merasakan filem tersebut cukup sesuai untuk tayangan sekarang sebagai iklan ataupun filem pendek; namun dia terpaksa akur arahan produser.

Malkovich pula cukup teruja kerana merasakan projek yang disertai ini cukup berbeza berbanding dengan majoriti projek yang telah diceburinya dalam karier panjang beliau. Lebih lucu, dia sendiri mengaku belum menonton versi akhir filem tersebut.

Apa yang diharapkan Malkovich, semasa tibanya sesi tayangan filem tersebut 100 tahun lagi - penonton akan berpuas hati dengan apa yang ditonjolkan walaupun dia pada ketika itu berkemungkinan besar sudah meninggal dunia.

Agak lucu juga sekiranya difikirkan dalam tempoh 100 tahun lagi, sekiranya melihat projek-projek kapsul masa yang digerakkan zaman sekarang - persiapan rapi yang dijalankan produksi filem ini mungkin tidak dapat mencapai impak yang diharapkan.

Mungkin pada era tersebut generasi akan datang tidak lagi menonton filem, sebaliknya boleh menjadi watak dalam filem yang mampu menentukan perubahan jalan cerita dalam filem - berdasarkan interaksi mereka dengan filem itu.

Anda rasa bagaimana? Adakah strategi ini berkesan untuk menarik minat cucu cicit anda, menonton filem yang membariskan aktor serta pengarah terkenal di zaman anda?


Ini Sebab Mengapa Harimau Suka Tinggal Bersendirian Tidak Seperti Singa

Harimau adalah antara salah satu haiwan yang paling menakjubkan dalam dunia haiwan.

Malah, para ahli zoologi bersetuju bahawa ia merupakan mamalia yang sangat menarik untuk dikaji.

Namun, ada satu sifat menyedihkan tetapi menarik pada harimau yang menonjol daripada haiwan-haiwan lain, iaitu ia memilih pengasingan dan bersendiri sebagai cara hidup.

Walaupun terdapat banyak alasan yang menyumbang kepada perkara ini, namun ada beberapa faktor terbesar yang mendorong harimau hidup bersendirian.

Harimau hidup sendiri kerana alasan yang berdasarkan pada penyelidikan tingkah laku sebenar dan juga keadaan tertentu yang berubah.

Dalam kata mudah, harimau bersifat sangat teritorial, yang bermaksud bahawa ia menandai ruang atau kawasan sendiri dan hanya mahu mengawal kawasan tersebut bersendirian.

Haiwan ini kelihatan seperti tertarik kepada rasa bebas kerana baginya, memburu akan menjadi lebih mudah dengan cara bersendirian.

Walaupun gemar hidup terasing, ini tidak bermakna harimau langsung tidak bergaul.

Ia akan keluar dari kepompongnya tetapi ini bukanlah sesuatu yang biasa dan biasanya untuk tujuan mengawan atau memburu haiwan yang bersaiz lebih besar.

Dan jika ada sekumpulan harimau yang tinggal bersama-sama secara konsisten, ini dianggap sebagai tersangat jarang walaupun pernah berlaku.

Hal ini dapat dijelaskan oleh beberap faktor sebagai contoh, ini terjadi mungkin disebabkan oleh saiz kawasan yang dipilih harimau-harimau tersebut adalah agak kecil yang membuatkan kurangnya ruang untuk bersendirian dan mengasingkan diri.

Selain itu, harimau-harimau juga mungkin kelihatan tinggal bersama-sama jika kawasan tersebut terletak berhampiran dengan lokasi yang mempunyai jumlah mangsa yang banyak.

Bekalan makanan yang kelihatan seperti tidak berkesudahan ini akan menyebabkan harimau memilih untuk ini tinggal di kawasan yang sama.

Sebab mengapa singa dan harimau berbeza mempunyai cara hidup dan tabiat memburu yang sangat berbeza mempunyai kaitan dengan persekitaran tempat haiwan-haiwan ini mengalami evolusi.

Singa biasanya memburu di dataran Afrika yang terbuka dan luas, membuatkan haiwan ini tidak dapat bersembunyi di sebalik apa-apa apatah lagi jika dalam berkumpulan (kerana singa memburu secara berkumpulan).

Sebaliknya, harimau tinggal di kawasan yang berhutan membuatkannya boleh bersembunyi di sebalik pokok atau semak untuk menerkam mangsa dalam keadaan tidak sedar.

Singa mempunyai stamina tinggi dan kekuatan, serta boleh mengejar mangsa dalam tempoh yang lebih lama. Dalam kata mudah, singa tidak perlu bersembunyi kerana ia sangat ditakuti dan dihormati oleh spesis haiwan lain.

Harimau pula sudah biasa dengan persekitaran hutan yang padat dan tebal, membuatkannya dengan mudah dapat memburu secara bersendirian melalui cara bersembunyi dan menyerang apabila masa tiba.

Jika harimau bergerak dalam kumpulan, kemungkinan untuk mangsa menyedari kehadiran kumpulan harimau ini adalah tinggi.

Walaupun begitu, haiwan yang memilih untuk hidup bersendirian dan terasing biasanya sangat kuat atau pintar, serta tidak memerlukan bantuan atau perlindungan daripada spesis sendiri kerana saiz mangsa atau persekitaran.

Contoh yang terbaik untuk situasi ini adalah harimau dan haiwan ini mampu untuk menjatuhkan anak gajah bersendirian dan tinggal di hutan Asia yang tebal.

Harimau diberi kekuatan yang sangat hebat dan banyak tempat persembunyian, yang bermaksud bahawa haiwan ini lebih berkembang maju jika bersendirian.


Mengapakah Setiap Negara Menggunakan Jenis Plug Yang Berlainan?

Sekiranya anda gemar melancong ke luar negara, satu barang wajib yang ada perlu bawa setiap kali melancong pastinya plug converter memandangkan setiap negara mempunyai piawaian atau jenis plug yang berlainan. Malah, negara jiran kita Indonesia juga menggunakan jenis plug yang berlainan daripada Malaysia.

Persoalannya, mengapakah terdapat perbezaan ini? Sekiranya tujuan plug adalah sebagai alat penyambung dengan sumber kuasa elektrik, mengapa tidak kita hanya menggunakan jenis plug yang sama sahaja di seluruh dunia?

Bagi yang tidak tahu, terdapat sekurang-kurangnya 15 jenis plug yang wujud di muka Bumi ini. Nama bagi jenis-jenis plug ini pula diberikana berdasarkan turutan huruf A, B, C dan seterusnya.

Huruf yang mewaklili sesuatu jenis plug ini tidaklah membawa apa-apa maksud, sekadar untuk memudahkan rujukan di peringkat global. Sebagai contoh, negara Amerika Syarikat menggunakan plug jenis A dan B, sementara Turki pula menggunakan plug jenis C.

Bagaimanapula dengan Malaysia? Di Malaysia, kita secara meluasnya menggunakan plug jenis G, sama dengan beberapa negara lain antaranya UK, Ireland, Singapore dan Malta. Besar kemungkinan persamaan dengan UK ini adalah disebabkan negara kita satu ketika dahulunya pernah berada di bawah penguasaan British.

Plug pertama yang dipatenkan di Amerika Syarikat pada tahun 1908

Perbezaan jenis plug ini secara umumnya berpunca daripada perbezaan jenis voltan yang digunakan setiap negara. Perbezaan voltan di sesetengah negara ini berpunca daripada perseteruan idea dua orang saintis Thomas Edison dan Nikola Tesla seperti yang kami tulis dalam artikel Mengapakah Terdapat Perbezaan Voltan di Sesesetengah Negara?.

Ketika negara Amerika Syarikat satu ketika dahulu sudah membangunkan sistem penyampaian kuasa dan plug elektrik moden untuk kegunaan orang awam, negara-negara lain tidak menganggap piawaian kuasa  elektrik yang digunakan Amerika Syarikat [60 Hz, 110V dan jenis plug mereka] sesuatu yang cukup efisien.

Oleh itu, setiap negara mula menambah baik sendiri sistem mereka sendiri memandangkan sistem yang digunakan oleh Amerika Syarikat dianggap tidak cukup cekap untuk membekalkan elektrik. Orang Jerman menyukai 50Hz (sesuai dengan sistem metrik]) dan 220 V (penghantaran kuasa yang lebih cekap yang dianggap jauh lebih baik dan efisien).

Sementara itu, orang Inggeris turut menambah baik jenis plug yang digunakan oleh  Amerika Syarikat dengan plug yang mereka rasa lebih selamat (dan saiznya juga menjadi sedikit besar) seperti yang turut digunakan di Malaysia. Video di bawah merupakan sedikit penjelasan mengapa plug yang digunakan British lebih baik:

Bagi orang India dan Pakistan, inovasi mereka dalam plug muncul setelah British meninggalkan India pada tahun 1947, meninggalkan benua kecil ini dalam piawaian Inggeris yang lebih lama sementara British pula telah membangunkan piawaian plug yang lebih baru.

Sementara itu, orang Inggeris dan Eropah juga tidak banyak berinteraksi menyebabkan orang Eropah turut membangunkan sistem dan jenis plug mereka sendiri dan tidak menggunakan jenis dan sistem plug yang sama digunakan oleh British.

Selain itu, cara bagaimana elektrik dibekalkan juga mempengaruhi sistem dan rekabentuk sesuatu plug itu. Bagi Itali pula, mereka sejak sekian lama mempunyai sistem yang berbeza untuk membekalkan elektrik untuk kegunaan mentol berbanding penggunaan elektrik untuk kegunaan peralatan elektrik tanpa pencahayaan.

Oleh itu mereka membangunkan sistem plug mereka sendiri untuk memenuhi keperluan tersebut. Setiap sistem plug mempunyai kelebihan tersendiri yang sesuai untuk sistem membekalkan elektrik yang digunakan di sesebuah negara tersebut dan sudah tentu tidak semua negara dapat menerima pendapat terdapat sistem plug dari negara lain yang lebih baik daripada sistem yang sedang digunakan.

Lama-kelamaan, apabila sesuatu jenis plug itu sudah digunakan dengan meluas di sesuatu kawasan, ianya menjadi sukar untuk menukarnya. Sebaik sahaja anda memilih satu sistem plug elektrik, tidak mudah menukar sistem plug yang lain.

Apabila jenis dan sistem plug mahu ditukar, ianya melibatkan risiko dan juga faktor kos kerana anda perlu menukar semua soket di dinding di setiap rumah, pejabat dan kilang malah kilang-kilang peralatan elektrik juga perlu juga melakukan sedikit pengubahsuaian pada komponen dalaman barangan elektrik mereka untuk penyesuaian ini.

Untuk menukar sistem dan jenis plug di sesebuah negara pula, anda perlu melakukan segala perubahan soket dan plug di semua tempat sekaligus untuk mengelakkan kemalangan dan hal itu akan sangat sangat sukar dilakukan dan menelan perbelanjaan yang tinggi.

Disebabkan itulah kerajaan sesebuah negara merasakan pada masa kini sangatlah tidak berbaloi untuk menukar sistem dan jenis plug sedia ada semata-mata untuk menyeragamkannnya dengan negara lain. Bagi pelancong pula, mereka mempunyai pilihan untuk menggunakan plug converter.

Seperti juga usaha penyeragaman voltan di peringkat global, satu ketika dahulu terdapat juga usaha untuk menyeragamkan jenis plug di setiap negara. Setiap negara membangunkan sistem mereka sendiri secara selari untuk menggantikan sistem digunakan Amerika Syarikat yang dianggap sebagai tidak cekap.

Ketika sudah muncul cakap-cakap usaha untuk menyeragamkan jenis dan sistem plug ini, dunia ketika dahulu telah melalui 2 zaman perang dunia yang cukup panjang dan menyiksakan. Maka, usaha penyeragaman ini terencat seketika.

Apabila tamatnya Perang Dunia Kedua, banyak rumah sudah mempunyai akses kepada tenaga elektrik dan banyak barangan dan perkakasan elektrik sudah dibangunkan menggunakan sistem elektrik sedia ada. Oleh itu, kebanyakan negara beranggapan ianya sudah terlambat untuk usaha penyeragaman sistem dan jenis plug yang digunakan.